8.  การจัดการ

8.1 โครงสร้างการจัดการของบริษัท

โครงสร้างการจัดการของบริษัทประกอบด้วยคณะกรรมการบริษัท และคณะอนุกรรมการ 5 ชุด ได้แก่
คณะกรรมการตรวจสอบ คณะกรรมการกำกับดูแลกิจการ คณะกรรมการบริหาร
คณะกรรมการบริหารความเสี่ยง และคณะกรรมการสรรหาและกำหนดค่าตอบแทน

โครงสร้างการบริหาร

หมายเหตุ ผู้อำนวยการฝ่ายบัญชีและผู้อำนวยการฝ่ายบริหารการเงิน
อยู่ภายใต้การดูแลของรองกรรมการผู้จัดการใหญ่

คณะกรรมการบริษัท ณ วันที่ 31 ธันวาคม 2554 มีดังนี้

1. ศาสตราจารย์ศุภชัย พิศิษฐวานิช ประธานกรรมการและกรรมการอิสระ

2. ดร. โชติวิทย์ ชยวัฒนางกูร กรรมการอิสระ

3. นายคันธิศ อรัณยกานนท์ กรรมการอิสระ

4. นายเจริญรัฐ วิไลลักษณ์ * กรรมการ

5. นายวัฒน์ชัย วิไลลักษณ์ * กรรมการ

6. นายธนานันท์ วิไลลักษณ์ * กรรมการ

7. นายจง ดิลกสมบัติ* กรรมการ

8. นายอัซวัน คาน บิน ออสมัน คาน** กรรมการ

9. นายโดนัล เจมส์ เร** กรรมการ

นางสาวบุญรัตน์ มงคลรัตนกร เลขานุการบริษัท

หมายเหตุ *เป็นตัวแทนของบริษัท สามารถคอร์ปอเรชั่น จำกัด (มหาชน)
ซึ่งเป็นผู้ถือหุ้นรายใหญ่ที่ถือหุ้นในบริษัทร้อยละ 58.30

**เป็นตัวแทนของ Axiata Group Berhad ซึ่งเป็นผู้ถือหุ้นรายใหญ่ที่ถือหุ้นในบริษัทร้อยละ 24.41

นายโดนัล เจมส์ เร ได้รับการแต่งตั้งเป็นกรรมการบริษัท เมื่อวันที่ 11 พฤษภาคม 2554

จำนวนกรรมการดังกล่าวเป็นไปตามข้อบังคับของบริษัทที่กำหนดให้มีกรรมการไม่น้อยกว่า 7 คน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
และเป็นผู้มีคุณสมบัติตามที่กฎหมายกำหนด

  กรรมการผู้มีอำนาจลงนามผูกพันบริษัท ณ วันที่ 31 ธันวาคม 2554 คือ

นายเจริญรัฐ วิไลลักษณ์ นายวัฒน์ชัย วิไลลักษณ์ นายธนานันท์ วิไลลักษณ์ สองในสามคนนี้
ลงลายมือชื่อ ร่วมกันและประทับตราสำคัญของบริษัท หรือ นายเจริญรัฐ วิไลลักษณ์ นายวัฒน์ชัย
วิไลลักษณ์ นายธนานันท์ วิไลลักษณ์ คนใดคนหนึ่งลงลายมือชื่อร่วมกับนายจง ดิลกสมบัติ
รวมเป็นสองคนและประทับตราสำคัญของบริษัท

คุณสมบัติของกรรมการบริษัท

1.  มีคุณสมบัติที่ไม่ขัดต่อพระราชบัญญัติบริษัทมหาชนจำกัด พ.ศ. 2535 หรือกฎหมายอื่นที่เกี่ยวข้อง
    ตลอดจนข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ รวมทั้งข้อบังคับของบริษัท

2.  เป็นผู้ที่ไม่ประกอบกิจการ
    เข้าเป็นหุ้นส่วนหรือเข้าเป็นผู้ถือหุ้นในนิติบุคคลอื่นที่มีสภาพอย่างเดียวกัน
    และเป็นการแข่งขันกับกิจการของบริษัท เว้นแต่จะได้รับการอนุมัติจากที่ประชุมผู้ถือหุ้น

3.  มีภาวะผู้นำ วิสัยทัศน์ และมีความเป็นอิสระในการตัดสินใจ เพื่อประโยชน์สูงสุดของบริษัท
    และผู้ถือหุ้นโดยรวม

4.  เป็นผู้ที่มีความรู้ ความสามารถ
    และมีประสบการณ์มาจากหลากหลายวิชาชีพที่เป็นประโยชน์ต่อการดำเนินธุรกิจของบริษัท

5.  เป็นผู้มีความซื่อสัตย์สุจริต

6.  เป็นผู้ที่สามารถอุทิศเวลาในการปฏิบัติหน้าที่กรรมการบริษัทได้อย่างเต็มที่

  คุณสมบัติของกรรมการอิสระ

1.  ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
    บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัท ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆด้วย

2.  ไม่เป็นหรือเคยเป็นกรรมการที่มีส่วนร่วมในการบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน ผู้ถือหุ้นรายใหญ่ หรือผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนได้รับการแต่งตั้งเป็นกรรมการ

3.  ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมายในลักษณะที่เป็น
    บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร ผู้ถือหุ้นรายใหญ่
    ผู้มีอำนาจควบคุมหรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัท
    หรือบริษัทย่อย

4.  ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม ผู้ถือหุ้นรายใหญ่
    หรือผู้มีอำนาจควบคุมของบริษัท รวมถึงความสัมพันธ์ในลักษณะของการให้บริการทางวิชาชีพ
    และทางการค้า/ทางธุรกิจ ตามที่สำนักงานคณะกรรมการกำกับหลักทรัพย์และตลาดหลักทรัพย์
    (กลต.) กำหนด ทั้งในปัจจุบันและ 2 ปีก่อนได้รับการแต่งตั้ง
    ยกเว้นกรณีมีเหตุจำเป็นและสมควรซึ่งมิได้เกิดขึ้นอย่างสม่ำเสมอและต่อเนื่อง
    กรรมการอิสระอาจมีความสัมพันธ์เกินระดับนัยสำคัญที่ กลต.
    กำหนดในระหว่างดำรงตำแหน่งได้
    แต่ต้องได้รับอนุมัติจากคณะกรรมการบริษัทด้วยมติเอกฉันท์ก่อนเข้าทำรายการ

  5. ไม่เป็นกรรมการที่ได้รับการแต่งตั้งขึ้นเป็นตัวแทนของกรรมการของบริษัท ผู้ถือหุ้นรายใหญ่
  หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

  6. ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัท
  หรือบริษัทย่อย หรือไม่เป็นหุ้นส่วนในห้างหุ้นส่วน หรือเป็นกรรมการที่มีส่วนร่วมบริหารงาน ลูกจ้าง
  พนักงาน ที่ปรึกษาที่รับเงินเดือนประจำ หรือถือหุ้นเกินร้อยละ 1
  ของจำนวนหุ้นที่มีสิทธิออกเสียงทั้งหมดของบริษัทอื่นซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัท
  หรือบริษัทย่อย

  7.
  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

วาระการดำรงตำแหน่ง

วาระการดำรงตำแหน่งของกรรมการบริษัท ได้กำหนดให้เป็นไปตามพระราชบัญญัติบริษัทมหาชนจำกัด
พ.ศ. 2535 คือ ในการประชุมสามัญผู้ถือหุ้นประจำปี ให้กรรมการออกจากตำแหน่ง 1 ใน 3
โดยให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง
กรรมการที่ออกจากตำแหน่งตามวาระอาจถูกเลือกให้กลับเข้าดำรงตำแหน่งใหม่ได้
โดยได้รับเสียงข้างมากจากคณะกรรมการสรรหาและกำหนดค่าตอบแทน ทั้งนี้
กรรมการอิสระสามารถดำรงตำแหน่ง ติดต่อกันได้ไม่เกิน 3 วาระ
เว้นแต่จะได้รับมติเห็นชอบเป็นเอกฉันท์จากคณะกรรมการสรรหาและกำหนดค่าตอบแทนว่ากรรมการดังกล่าวได้กระทำคุณประโยชน์ต่อบริษัทเป็นอย่างยิ่ง
และการดำรงตำแหน่งเกินวาระที่กำหนดมิได้ทำให้ ความเป็นอิสระขาดหายไป
รวมทั้งต้องได้รับอนุมัติจากที่ประชุมคณะกรรมการบริษัท และ/หรือผู้ถือหุ้นของบริษัทด้วย

  ขอบเขตอำนาจหน้าที่ของคณะกรรมการบริษัท

  1. ปฏิบัติหน้าที่ด้วยความรับผิดชอบ ระมัดระวัง และซื่อสัตย์สุจริตเป็นไปตามกฎหมาย
  วัตถุประสงค์ และข้อบังคับของบริษัท ตลอดจนมติคณะกรรมการ และมติที่ประชุมผู้ถือหุ้น
  รวมทั้งการเปิดเผยข้อมูลต่อ ผู้ถือหุ้นอย่างถูกต้องครบถ้วน

  2. กำหนดนโยบายและทิศทางการดำเนินงานของบริษัท
  รวมทั้งกำกับควบคุมดูแลให้ฝ่ายจัดการดำเนินการ
  ให้เป็นไปตามนโยบายที่กำหนดไว้อย่างมีประสิทธิภาพและประสิทธิผล

  3. พิจารณาอนุมัติงบประมาณประจำปี และการลงทุนของบริษัท

  4. พิจารณาแต่งตั้งกรรมการบริษัทแทนกรรมการที่ออกตามวาระ
  รวมทั้งพิจารณาค่าตอบแทนของกรรมการและอนุกรรมการต่างๆ
  ที่นำเสนอโดยคณะกรรมการสรรหาและกำหนดค่าตอบแทน เพื่อนำเสนอให้ที่ประชุมผู้ถือหุ้นอนุมัติ

  5. พิจารณาแต่งตั้งคณะอนุกรรมการต่างๆเพื่อดูแลระบบบริหาร
  และระบบการควบคุมภายในให้เป็นไปตามนโยบายที่กำหนดไว้ ได้แก่ คณะกรรมการบริหาร
  คณะกรรมการบริหารความเสี่ยง คณะกรรมการกำกับดูแลกิจการ
  และคณะกรรมการสรรหาและกำหนดค่าตอบแทน เป็นต้น
  สำหรับการแต่งตั้งคณะกรรมการตรวจสอบ
  คณะกรรมการสรรหาและกำหนดค่าตอบแทนจะนำเสนอให้ที่ประชุมคณะกรรมการบริษัท
  และ/หรือที่ประชุมผู้ถือหุ้นเพื่อพิจารณาอนุมัติต่อไป

  6. พิจารณาแต่งตั้งผู้บริหารระดับสูง และเลขานุการบริษัท รวมทั้งพิจารณากำหนดค่าตอบแทนของ
  ฝ่ายบริหารที่เสนอโดยคณะกรรมการสรรหาและกำหนดค่าตอบแทน

  7. จัดให้มีการทำงบดุล และบัญชีกำไรขาดทุน ณ
  วันสิ้นสุดรอบปีบัญชีของบริษัทและลงลายมือชื่อเพื่อรับรองงบการเงินดังกล่าว
  เพื่อนำเสนอต่อที่ประชุมผู้ถือหุ้นในการประชุมสามัญประจำปี เพื่อพิจารณาอนุมัติ

  8. พิจารณาคัดเลือกและแต่งตั้งผู้สอบบัญชี
  และพิจารณาค่าตอบแทนที่เหมาะสมที่เสนอโดยคณะกรรมการตรวจสอบ
  ก่อนนำเสนอต่อที่ประชุมผู้ถือหุ้นในการประชุมสามัญประจำปี เพื่อพิจารณาอนุมัติ

  9. จัดให้มีนโยบายการกำกับดูแลกิจการและจริยธรรมธุรกิจของบริษัทที่เป็นลายลักษณ์อักษร
  รวมทั้งดูแลไม่ให้เกิดปัญหาความขัดแย้งทางผลประโยชน์
  ตลอดจนดูแลระบบการควบคุมภายในและการบริหาร ความเสี่ยง

  10. กำกับดูแลให้มีการบริหารจัดการตามนโยบายกำกับดูแลกิจการที่ดี
  เพื่อให้เชื่อมั่นได้ว่าบริษัทมีความรับผิดชอบต่อผู้มีส่วนเกี่ยวข้องทุกกลุ่มด้วยความเป็นธรรมอย่างเคร่งครัด

  11. มีหน้าที่ในการแจ้งให้บริษัททราบโดยมิชักช้าถึงการเข้าไปมีส่วนได้เสียของตน
  หรือบุคลที่เกี่ยวข้องไม่ว่าโดยตรงหรือโดยอ้อมในสัญญาใดๆหรือการทำธุรกรรมใดๆที่เกี่ยวข้องกับบริษัท
  หรือบริษัทย่อย

คณะกรรมการตรวจสอบ ณ วันที่ 31 ธันวาคม 2554 มีดังนี้

1. ดร. โชติวิทย์ ชยวัฒนางกูร ประธาน

  2. ศาสตราจารย์ศุภชัย พิศิษฐวานิช กรรมการ

  3. นายคันธิศ อรัณยกานนท์ กรรมการ

  นางสาวบุญรัตน์ มงคลรัตนกร เลขานุการ

  หมายเหตุ กรรมการตรวจสอบทั้ง 3 ท่าน
  มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของ

  งบการเงินของบริษัท

คณะกรรมการตรวจสอบจะต้องเป็นกรรมการอิสระ
ที่ได้รับการสรรหาและคัดเลือกจากคณะกรรมการสรรหาและกำหนดค่าตอบแทน
และเสนอให้ที่ประชุมคณะกรรมการบริษัท
และ/หรือที่ประชุมผู้ถือหุ้นพิจารณาแต่งตั้งคณะกรรมการตรวจสอบจะต้องมีจำนวนไม่น้อยกว่า 3 คน

  คุณสมบัติของกรรมการตรวจสอบ

1.  กรรมการตรวจสอบต้องได้รับการแต่งตั้งจากคณะกรรมการบริษัท และ/หรือที่ประชุมผู้ถือหุ้น

2.  กรรมการตรวจสอบทุกคนต้องเป็นกรรมการอิสระ
    โดยมีคุณสมบัติครบถ้วนตามประกาศของสำนักงาน
    ก.ล.ต.ดังรายละเอียดในหัวข้อคุณสมบัติของกรรมการอิสระ

3.  ไม่เป็นกรรมการที่ได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัท
    บริษัทใหญ่ บริษัทย่อย บริษัทร่วม บริษัทย่อยลำดับเดียวกัน ผู้ถือหุ้นรายใหญ่
    หรือผู้มีอำนาจควบคุมของบริษัท

4.  ไม่เป็นกรรมการของบริษัทใหญ่ บริษัทย่อย และบริษัทย่อยลำดับเดียวกัน
    เฉพาะที่เป็นบริษัทจดทะเบียน

5.  มีความรู้และประสบการณ์เพียงพอที่จะสามารถทำหน้าที่ในฐานะกรรมการตรวจสอบตามภารกิจที่ได้รับมอบหมาย
    โดยกรรมการตรวจสอบต้องสามารถอุทิศเวลาอย่างเพียงพอในการดำเนินงานของคณะกรรมการตรวจสอบ

6.  มีกรรมการตรวจสอบอย่างน้อย 1 คน
    ที่มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของงบการเงินได้
    โดยบริษัทต้องระบุไว้ในแบบ 56-1 และแบบ 56-2
    ว่ากรรมการตรวจสอบรายใดเป็นผู้ที่มีคุณสมบัติดังกล่าว
    และกรรมการตรวจสอบรายนั้นต้องระบุคุณสมบัติดังกล่าวไว้ในหนังสือรับรองประวัติของกรรมการตรวจสอบที่ต้องส่งต่อตลาดหลักทรัพย์ฯ
    ด้วย

วาระการดำรงตำแหน่ง

กรรมการตรวจสอบมีวาระการดำรงตำแหน่ง 3 ปี โดยมีวาระการดำรงตำแหน่งติดต่อกันไม่เกิน 3
วาระ
เว้นแต่จะได้รับมติเห็นชอบเป็นเอกฉันท์จากคณะกรรมการสรรหาและกำหนดค่าตอบแทนว่าการดำรงตำแหน่งเกินวาระที่กำหนดมิได้ทำให้ความเป็นอิสระขาดหายไป
รวมทั้งต้องได้รับการอนุมัติจากที่ประชุมคณะกรรมการบริษัท และ/หรือที่ประชุมผู้ถือหุ้นของบริษัทด้วย

  ขอบเขตอำนาจหน้าที่ของคณะกรรมการตรวจสอบ

1.  สอบทานให้บริษัทมีรายงานทางการเงินอย่างถูกต้องและเปิดเผยข้อมูลอย่างเพียงพอ

2.  สอบทานให้บริษัทมีการควบคุมภายในและระบบการตรวจสอบภายในที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยงานตรวจสอบภายใน
    หรือหน่วยงานอื่นใดที่รับผิดชอบเกี่ยวกับการตรวจสอบภายใน

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ฯ และกฎหมายที่เกี่ยวข้องกับธุรกิจของบริษัท

4.  พิจารณาคัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
    รวมถึงพิจารณาเสนอค่าตอบแทนของบุคคลดังกล่าวต่อคณะกรรมการบริษัท
    เพื่อประกอบความเห็นต่อที่ประชุม ผู้ถือหุ้น

5.  จัดให้มีการประชุมคณะกรรมการตรวจสอบร่วมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ
    1 ครั้ง

6.  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์ฯ
    และก.ล.ต. ทั้งนี้
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

7.  จัดทำรายงานของคณะกรรมการตรวจสอบเพื่อเปิดเผยไว้ในรายงานประจำปีของบริษัท
    โดยต้องมีข้อมูลอย่างน้อยตามประกาศของตลาดหลักทรัพย์ฯ

8. ปฏิบัติการอื่นใดตามที่คณะกรรมการบริษัทมอบหมาย

  คณะกรรมการกำกับดูแลกิจการ ณ วันที่ 31 ธันวาคม 2554 มีดังนี้

1. ดร. โชติวิทย์ ชยวัฒนางกูร ประธาน (กรรมการอิสระ)

2. นายคันธิศ อรัณยกานนท์ กรรมการ (กรรมการอิสระ)

3. นายจง ดิลกสมบัติ กรรมการ

4. นายไพโรจน์ วโรภาษ กรรมกา

นางสาวบุญรัตน์ มงคลรัตนกร เลขานุการ

  วาระการดำรงตำแหน่ง

คณะกรรมการกำกับดูแลกิจการมีวาระการดำรงตำแหน่ง 1 ปี
โดยคณะกรรมการสรรหาและกำหนดค่าตอบแทนจะพิจารณาคัดเลือกกรรมการจำนวนหนึ่งของบริษัท
และ/หรือผู้ทรงคุณวุฒิ
เพื่อเสนอให้คณะกรรมการบริษัทพิจารณาแต่งตั้งเข้าดำรงตำแหน่งกรรมการกำกับดูแลกิจการใหม่ทุกปี
ในการประชุมคณะกรรมการบริษัทครั้งแรกหลังการประชุมสามัญผู้ถือหุ้นประจำปี
โดยกำหนดให้กรรมการอิสระเป็นประธานกรรมการกำกับดูแลกิจการ ทั้งนี้
กรรมการที่ครบกำหนดวาระการดำรงตำแหน่งดังกล่าวมีสิทธิกลับเข้าดำรงตำแหน่งกรรมการอีกวาระหนึ่ง

  ขอบเขตอำนาจหน้าที่ของคณะกรรมการกำกับดูแลกิจการ

1.  กำกับดูแลการดำเนินงานของบริษัท และการปฏิบัติงานของคณะอนุกรรมการที่บริษัทจัดตั้งขึ้น
    รวมทั้งผู้บริหารและพนักงาน ให้เป็นไปตามหลักการกำกับดูแลกิจการที่ดี
    สอดคล้องกับนโยบายของบริษัท และกฎหมายที่เกี่ยวข้อง

2.  กำหนดและทบทวนหลักเกณฑ์ ข้อพึงปฏิบัติที่สำคัญๆของบริษัท ตามหลักการกำกับดูแลกิจการที่ดี

3.  ทบทวนนโยบาย หลักการ และแนวทางการปฏิบัติงานที่ดีอย่างสม่ำเสมอ

4.  เสนอแนะข้อกำหนดที่เกี่ยวกับจรรยาบรรณในการดำเนินธุรกิจ ข้อพึงปฏิบัติที่ดีแก่กรรมการ
    ผู้บริหารและพนักงานของบริษัท

5.  ดูแลให้หลักการกำกับดูแลกิจการที่ดีมีผลในทางปฏิบัติ มีความต่อเนื่อง และเหมาะสม

6.  รายงานต่อคณะกรรมการบริษัทเกี่ยวกับการกำกับดูแลกิจการที่ดีของบริษัท
    พร้อมความเห็นในแนวปฏิบัติและข้อเสนอแนะเพื่อแก้ไขปรับปรุงตามความเหมาะสม

  คณะกรรมการบริหาร ณ วันที่ 31 ธันวาคม 2554 มีดังนี้

1.  นายวัฒน์ชัย วิไลลักษณ์ ประธาน

2.  นายธนานันท์ วิไลลักษณ์ กรรมการ

3.  นายจง ดิลกสมบัติ กรรมการ

นางสาวบุญรัตน์ มงคลรัตนกร เลขานุการ

  วาระการดำรงตำแหน่ง

คณะกรรมการบริหารมีวาระการดำรงตำแหน่ง 1 ปี
โดยคณะกรรมการสรรหาและกำหนดค่าตอบแทนจะพิจารณาคัดเลือกกรรมการและผู้บริหารจำนวนหนึ่งของบริษัทที่มีคุณสมบัติเหมาะสม
เพื่อเสนอให้คณะกรรมการบริษัทพิจารณาแต่งตั้งเข้าดำรงตำแหน่งกรรมการบริหารใหม่ทุกปี
ในการประชุมคณะกรรมการบริษัทครั้งแรกหลังการประชุมสามัญผู้ถือหุ้นประจำปี
ซึ่งกรรมการที่ครบกำหนดวาระการดำรงตำแหน่งดังกล่าวมีสิทธิกลับเข้าดำรงตำแหน่งอีกวาระหนึ่ง
ทั้งนี้ กำหนดให้ประธานเจ้าหน้าที่บริหารดำรงตำแหน่งประธานกรรมการบริหารโดยตำแหน่ง

  ขอบเขตอำนาจหน้าที่ของคณะกรรมการบริหาร

  1. พิจารณากำหนด กลยุทธ์และแผนการดำเนินธุรกิจ รวมถึงโครงสร้างการบริหารงาน
  และอำนาจบริหารต่างๆของบริษัท เพื่อเสนอให้คณะกรรมการบริษัทพิจารณาต่อไป

  2. ตรวจสอบ ติดตาม
  และดำเนินนโยบายและแนวทางบริหารงานด้านต่างๆของบริษัทที่ได้กำหนดไว้ให้เป็นไปตามที่คณะกรรมการบริษัทมอบหมายอย่างมีประสิทธิภาพ

  3. พิจารณา และให้ความเห็นชอบงบประมาณประจำปี
  และการลงทุนของบริษัทก่อนเสนอคณะกรรมการบริษัทเพื่อพิจารณาอนุมัติต่อไป

  4. พิจารณากำหนดนโยบายอัตราค่าตอบแทน และโครงสร้างเงินเดือนของพนักงาน
  เพื่อเสนอคณะกรรมการสรรหาและกำหนดค่าตอบแทน
  ก่อนนำเสนอคณะกรรมการบริษัทเพื่อพิจารณาอนุมัติต่อไป

  5.
  มีอำนาจในการทำนิติกรรมการผูกพันบริษัทตามขอบเขตที่กำหนดไว้ในนโยบายและระเบียบวิธีปฏิบัติ
  ของบริษัท เรื่องอำนาจอนุมัติดำเนินการ

  6. ดำเนินการอื่นๆตามที่คณะกรรมการบริษัทมอบหมาย

การมอบหมายอำนาจหน้าที่และความรับผิดชอบของคณะกรรมการบริหารนั้น
จะไม่มีลักษณะเป็นการมอบอำนาจ หรือมอบอำนาจช่วงที่ทำให้คณะกรรมการบริหาร
หรือผู้รับมอบอำนาจจากคณะกรรมการบริหารสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อยของบริษัท
ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทพิจารณาอนุมัติไว้
โดยการอนุมัติรายการดังกล่าวจะต้องเสนอต่อที่ประชุมคณะกรรมการบริษัท และ/หรือที่ประชุม
ผู้ถือหุ้นเพื่อพิจารณาและอนุมัติรายการดังกล่าวตามข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
หรือกฎหมายที่เกี่ยวข้องกำหนด

คณะกรรมการบริหารความเสี่ยง ณ วันที่ 31 ธันวาคม 2554 มีดังนี้

1. นายวัฒน์ชัย วิไลลักษณ์ ประธาน

2. นายศิริชัย รัศมีจันทร์ กรรมการ

3. นายจง ดิลกสมบัติ กรรมการ

4. นายธนานันท์ วิไลลักษณ์ กรรมการ

5. นายดิลกพัฒน์ นิศามณีวงศ์ กรรมการ

6. นายธีระวุฒิ กรีพานิช กรรมการ

นางสาวบุญรัตน์ มงคลรัตนกร เลขานุการ

  วาระการดำรงตำแหน่ง

คณะกรรมการบริหารความเสี่ยง มีวาระการดำรงตำแหน่ง 1 ปี
โดยคณะกรรมการสรรหาและกำหนดค่าตอบแทนจะพิจารณาคัดเลือกกรรมการและผู้บริหารจำนวนหนึ่งของบริษัท
และ/หรือผู้ทรงคุณวุฒิ
เพื่อเสนอให้คณะกรรมการบริษัทพิจารณาแต่งตั้งเข้าดำรงตำแหน่งกรรมการบริหารความเสี่ยงใหม่ทุกปี
ในการประชุมคณะกรรมการบริษัทครั้งแรกหลังการประชุมสามัญผู้ถือหุ้นประจำปี
ซึ่งกรรมการที่ครบกำหนดวาระการดำรงตำแหน่งดังกล่าวมีสิทธิกลับเข้าดำรงตำแหน่งกรรมการอีกวาระหนึ่ง
ทั้งนี้ กำหนดให้กรรมการบริหารความเสี่ยงที่ได้รับการแต่งตั้ง คัดเลือกสมาชิก 1 ท่าน
ให้ดำรงตำแหน่งประธานกรรมการบริหารความเสี่ยง

  ขอบเขตอำนาจหน้าที่ของคณะกรรมการบริหารความเสี่ยง

1.  กำหนดทิศทางธุรกิจที่ชัดเจน ระบุ วิเคราะห์ และตรวจสอบปัจจัยความเสี่ยงที่สำคัญ
    พร้อมทั้งกำหนด กลยุทธ์ในการบริหารความเสี่ยงนั้น

2.  กำหนดมาตรฐานของการบริหารจัดการความเสี่ยง
    เพื่อใช้เป็นแนวทางปฏิบัติในส่วนงานต่างๆตามความรับผิดชอบ

3.  กำกับดูแลให้มั่นใจว่ามาตรการดังกล่าวได้มีการสื่อสารอย่างทั่วถึง
    และพนักงานได้ปฏิบัติตามมาตรการเหล่านั้น

4.  จัดให้มีการประเมินและวิเคราะห์ความเสียหายที่อาจเกิดขึ้นอย่างเป็นระบบและต่อเนื่อง
    เพื่อให้มั่นใจว่า การสำรวจความเสี่ยงได้ครอบคลุมทุกขั้นตอนของการดำเนินธุรกิจ

5.  สนับสนุนและพัฒนาการบริหารความเสี่ยงให้เกิดขึ้นอย่างต่อเนื่องทั่วทั้งองค์กร
    และสอดคล้องกับมาตรฐานสากล

  คณะกรรมการสรรหาและกำหนดค่าตอบแทน ณ วันที่ 31 ธันวาคม 2554 มีดังนี้

  1. นายคันธิศ อรัณยกานนท์ ประธาน (กรรมการอิสระ)

  2. ดร.โชติวิทย์ ชยวัฒนางกูร กรรมการ (กรรมการอิสระ)

  3. นายโดนัล เจมส์ เร ¹⁾ กรรมการ

  4. นายศิริชัย รัศมีจันทร์ กรรมการ

นางสาวบุญรัตน์ มงคลรัตนกร เลขานุการ

หมายเหตุ ¹⁾ ได้รับการแต่งตั้งเป็นกรรมการสรรหาและกำหนดค่าตอบแทน เมื่อวันที่ 11 พฤษภาคม
2554

  วาระการดำรงตำแหน่ง

กำหนดให้กรรมการสรรหาและกำหนดค่าตอบแทนจำนวน 1 ใน 3 ต้องออกจากตำแหน่งทุกปี
โดยให้กรรมการที่อยู่ในตำแหน่งนานที่สุดเป็นผู้ออกจากตำแหน่ง
กรรมการที่ออกจากตำแหน่งตามวาระอาจถูกเลือกให้กลับเข้าดำรงตำแหน่งใหม่ได้โดยได้รับเสียงข้างมากจากคณะกรรมการบริษัท
สำหรับการแต่งตั้งกรรมการทดแทนในกรณีที่ตำแหน่งว่างลง
คณะกรรมการสรรหาและกำหนดค่าตอบแทนจะเป็นผู้พิจารณาคัดเลือกกรรมการ และ/หรือ
ผู้ทรงคุณวุฒิ เสนอต่อคณะกรรมการบริษัทเพื่อพิจารณาแต่งตั้งต่อไป

  ขอบเขตอำนาจหน้าที่ของคณะกรรมการสรรหาและกำหนดค่าตอบแทน

  1. สรรหา คัดเลือก และเสนอบุคคลให้ดำรงตำแหน่งกรรมการอิสระ ประธานกรรมการ
  และกรรมการบริษัท เพื่อนำเสนอต่อที่ประชุมคณะกรรมการบริษัท
  และ/หรือที่ประชุมผู้ถือหุ้นเพื่อพิจารณาอนุมัติ ในกรณีที่ตำแหน่งว่างลงเนื่องจากครบวาระ
  และในกรณีอื่นๆ

  2. สรรหา คัดเลือก
  และเสนอบุคคลให้ดำรงตำแหน่งกรรมการในคณะอนุกรรมการต่างๆของบริษัท
  ประธานเจ้าหน้าที่บริหาร ผู้บริหารระดับสูง และเลขานุการบริษัท ในกรณีที่มีตำแหน่งว่างลง
  เพื่อนำเสนอต่อที่ประชุมคณะกรรมการบริษัทเพื่อพิจารณาอนุมัติ
  รวมทั้งกำหนดหลักเกณฑ์ในการสืบทอดตำแหน่งผู้บริหารระดับสูง

  3. เสนอนโยบายผลตอบแทน แนวทางการจ่ายค่าตอบแทนและผลประโยชน์อื่นๆ
  สำหรับกรรมการในคณะกรรมการบริษัท คณะอนุกรรมการต่างๆ
  ประธานเจ้าหน้าที่บริหารและผู้บริหารระดับสูงให้ เหมาะสมกับหน้าที่ความรับผิดชอบ
  สอดคล้องกับผลการดำเนินงานของบริษัทและภาวะตลาดอยู่เสมอ

  4. กำหนดโบนัสและอัตราการขึ้นเงินเดือนประจำปี โดยพิจารณาจากผลประกอบการของบริษัท

  5. พิจารณากลั่นกรอง โครงสร้างเงินเดือน และผลประโยชน์ตอบแทนอื่นๆของบริษัท

ผู้บริหาร ณ วันที่ 31 ธันวาคม 2554¹⁾ มีดังนี้

1. นายวัฒน์ชัย วิไลลักษณ์ ประธานเจ้าหน้าที่บริหาร

2. นายธนานันท์ วิไลลักษณ์ กรรมการผู้จัดการใหญ่

3. นายจง ดิลกสมบัติ ²⁾ กรรมการผู้อำนวยการ

4. นาย ไล กี ทอง ³⁾ รองกรรมการผู้จัดการใหญ่

5. นางสาวจุลลดา ทรัพย์สารสิน ผู้อำนวยการสายธุรกิจโทรศัพท์เคลื่อนที่

6. นายสุภสิทธิ์ รักกสิกร ผู้อำนวยการสายธุรกิจมัลติมีเดีย

ปฏิบัติงานในตำแหน่งกรรมการผู้จัดการ

บริษัท สามารถ มัลติมีเดีย จำกัด

7. นายพันธุ์เทพ ฉัตรนะรัชต์ ผู้จัดการสายธุรกิจต่างประเทศ

ปฏิบัติงานในตำแหน่งผู้จัดการทั่วไป

บริษัท ไอ-โมบาย อินเตอร์เนชั่นแนล จำกัด

หมายเหตุ ¹⁾ เมื่อวันที่ 11 มกราคม 2555 บริษัทได้แต่งตั้งนายประชา พัทธยากร
ดำรงตำแหน่งรองกรรมการผู้จัดการใหญ่

  ²⁾ พ้นจากตำแหน่งกรรมการผู้อำนวยการ
  เนื่องจากได้รับแต่งตั้งให้ปฏิบัติหน้าที่ในตำแหน่งกรรมการผู้จัดการใหญ่ บริษัท สามารถเทลคอม
  จำกัด (มหาชน) ซึ่งเป็นบริษัทที่เกี่ยวข้องเมื่อวันที่ 11 มกราคม 2555

³⁾ ได้รับการแต่งตั้งเป็นรองกรรมการผู้จัดการใหญ่เมื่อวันที่ 11 พฤษภาคม 2554

  ขอบเขตอำนาจหน้าที่ของประธานเจ้าหน้าที่บริหาร

  1. บริหารจัดการและควบคุมดูแลการดำเนินกิจการที่เกี่ยวข้องกับการบริหารงานทั่วไปของบริษัท
  เพื่อให้เป็นไปตามวัตถุประสงค์ นโยบาย ระเบียบและข้อบังคับของบริษัท

  2. พิจารณาแผนการลงทุนในธุรกิจต่างๆ นำเสนอต่อคณะกรรมการบริหาร
  และคณะกรรมการบริษัท เพื่อพิจารณาอนุมัติต่อไป

  3.
  มีอำนาจในการทำนิติกรรมผูกพันบริษัทตามขอบเขตที่กำหนดไว้ในนโยบายและระเบียบวิธีปฏิบัติของบริษัท
  เรื่องอำนาจอนุมัติดำเนินการ

  4. การดำเนินงานใดๆ ที่ได้รับมอบหมายตามมติที่ประชุมคณะกรรมการ
  และ/หรือมติที่ประชุมผู้ถือหุ้นของบริษัท

การมอบหมายอำนาจหน้าที่และความรับผิดชอบให้ประธานเจ้าหน้าที่บริหารนั้น
จะไม่มีลักษณะเป็นการมอบอำนาจ
หรือมอบอำนาจช่วงที่ทำให้ประธานเจ้าหน้าที่บริหารหรือผู้รับมอบอำนาจจากประธานเจ้าหน้าที่บริหารสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อยของบริษัท
ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทพิจารณาอนุมัติไว้
โดยการอนุมัติรายการดังกล่าวจะต้องเสนอต่อที่ประชุมคณะกรรมการบริษัท และ/หรือที่ประชุม
ผู้ถือหุ้นเพื่อพิจารณาและอนุมัติรายการดังกล่าวตามข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
หรือกฎหมายที่เกี่ยวข้องกำหนด

8.2 การสรรหากรรมการและผู้บริหาร

คณะกรรมการบริษัทได้ทำการแต่งตั้งคณะกรรมการสรรหาและกำหนดค่าตอบแทน เพื่อทำหน้าที่สรรหา
คัดเลือก และเสนอบุคคลให้ดำรงตำแหน่งประธานกรรมการบริษัท กรรมการบริษัท อนุกรรมการ
ประธานเจ้าหน้าที่บริหาร ผู้บริหารระดับสูง และเลขานุการบริษัท
พร้อมทั้งพิจารณาผลตอบแทนให้เหมาะสมกับหน้าที่ความรับผิดชอบ โดยการ
สรรหาบุคคลเข้าดำรงตำแหน่งกรรมการ ในกรณีที่ตำแหน่งกรรมการว่างลงไม่ว่าด้วยเหตุใด
คณะกรรมการสรรหาและกำหนดค่าตอบแทนจะดำเนินการสรรหา
คัดเลือกบุคคลเข้าดำรงตำแหน่งกรรมการและนำเสนอต่อคณะกรรมการบริษัทเพื่อพิจารณาอนุมัติ
ยกเว้นกรณีที่มีการแต่งตั้งกรรมการเข้าใหม่หรือกรรมการออกตามวาระ
คณะกรรมการสรรหาและกำหนดค่าตอบแทนจะดำเนินการสรรหา
คัดเลือกบุคคลเข้าดำรงตำแหน่งกรรมการ
และนำเสนอต่อคณะกรรมการบริษัทเพื่อพิจารณาก่อนที่จะนำเสนอที่ประชุมผู้ถือหุ้นเพื่อพิจารณาต่อไป
โดยการแต่งตั้งกรรมการแต่ละรายต้องได้รับคะแนนเสียงเห็นชอบเกินกว่ากึ่งหนึ่งของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียง
โดยผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดเลือกตั้งบุคคลคนเดียวหรือหลายคนเป็นกรรมการได้
แต่จะแบ่งคะแนนเสียงให้แก่ผู้ใดมากน้อยเพียงใดไม่ได้ ทั้งนี้สำหรับการเลือกตั้งกรรมการอิสระ
คณะกรรมการสรรหาและกำหนดค่าตอบแทนจ ะดำเนินการสรรหา คัดเลือก
บุคคลที่มีคุณสมบัติครบถ้วนตามคุณสมบัติของกรรมการอิสระที่คณะกรรมการบริษัทได้กำหนดไว้
ซึ่งสอดคล้องกับกฎระเบียบของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
เข้ามาดำรงตำแหน่งกรรมการอิสระ นอกจากนั้น
คณะกรรมการบริษัทยังได้แต่งตั้งคณะอนุกรรมการขึ้นเพื่อช่วยแบ่งเบาภาระของคณะกรรมการบริษัทในการตรวจสอบ
หรือพิจารณาเรื่องต่างๆ ที่สำคัญต่อบริษัท ซึ่งประกอบด้วยคณะกรรมการบริหาร
คณะกรรมการตรวจสอบ คณะกรรมการบริหารความเสี่ยง คณะกรรมการกำกับดูแลกิจการ
และคณะกรรมการสรรหาและกำหนดค่าตอบแทน ทั้งนี้สำหรับการคัดเลือกกรรมการ
เข้าดำรงตำแหน่งคณะอนุกรรมการดังกล่าว จะต้องผ่านขั้นตอนการสรรหา
คัดเลือกบุคคลเข้าดำรงตำแหน่งจากคณะกรรมการสรรหาและกำหนดค่าตอบแทน
เพื่อนำเสนอต่อคณะกรรมการบริษัทพิจารณา

แผนการสืบทอดตำแหน่งผู้บริหารระดับสูง

บริษัทได้เล็งเห็นถึงความจำเป็นและความสำคัญของการสืบทอดตำแหน่งผู้บริหารระดับสูงในกรณีที่มีตำแหน่งผู้บริหารว่างลง
ซึ่งนอกจากบริษัทจะตั้งคณะกรรมการสรรหาและกำหนดค่าตอบแทน เพื่อทำหน้าที่สรรหา คัดเลือก
และเสนอบุคคลเข้าดำรงตำแหน่งกรรมการและผู้บริหารระดับสูงแล้ว
บริษัทยังได้จัดทำแผนสืบทอดตำแหน่งผู้บริหารระดับสูงขึ้น
โดยทำการคัดเลือกบุคคลที่จะปฏิบัติหน้าที่ในตำแหน่งผู้บริหารดังกล่าว
และพัฒนาเพื่อเตรียมความพร้อมให้สามารถรองรับตำแหน่งได้ในอนาคต
ทั้งนี้เพื่อสร้างความเชื่อมั่นให้กับนักลงทุน ผู้ถือหุ้น ตลอดจนพนักงาน
ว่าการดำเนินงานของบริษัทจะได้รับการสานต่ออย่างทันท่วงที

8.3 ค่าตอบแทนกรรมการและผู้บริหาร

ค่าตอบแทนกรรมการ

บริษัทได้กำหนดนโยบายค่าตอบแทนกรรมการไว้อย่างชัดเจนและโปร่งใส
โดยค่าตอบแทนอยู่ในระดับที่เหมาะสม เทียบเคียงได้กับอุตสาหกรรมลักษณะเดียวกัน
และเพียงพอที่จะรักษากรรมการที่มีคุณสมบัติที่ต้องการไว้ได้
กรรมการที่ได้รับมอบหมายหน้าที่และความรับผิดชอบเพิ่มขึ้นในคณะอนุกรรมการต่างๆ
จะได้รับค่าตอบแทนเพิ่มตามปริมาณความรับผิดชอบที่เพิ่มขึ้น
ซึ่งคณะกรรมการสรรหาและกำหนดค่าตอบแทนจะเป็นผู้พิจารณาค่าตอบแทนในเบื้องต้น
แล้วนำข้อมูลที่ได้เสนอต่อที่ประชุมคณะกรรมการบริษัทเพื่อพิจารณา
ก่อนนำเสนอต่อที่ประชุมผู้ถือหุ้นเพื่ออนุมัติ ค่าตอบแทนกรรมการและอนุกรรมการสำหรับปี 2554
ที่ได้รับอนุมัติจากที่ประชุมผู้ถือหุ้น มีวงเงินไม่เกิน 6,500,000 บาท
ประกอบด้วยค่าเบี้ยประชุมและเงินบำเหน็จกรรมการ
โดยกำหนดค่าเบี้ยประชุมสำหรับกรรมการและอนุกรรมการที่เข้าร่วมประชุม ดังนี้

  คณะกรรมการบริษัท และคณะกรรมการตรวจสอบ

  - ประธานกรรมการ จำนวน 30,000 บาทต่อครั้ง

  - กรรมการ จำนวน 15,000 บาทต่อครั้ง

  คณะกรรมการสรรหาและกำหนดค่าตอบแทน และคณะกรรมการกำกับดูแลกิจการ

  - ประธานกรรมการ จำนวน 20,000 บาทต่อครั้ง

  - กรรมการ จำนวน 15,000 บาทต่อครั้ง

ทั้งนี้คณะกรรมการบริหาร และคณะกรรมการบริหารความเสี่ยง
ไม่ได้รับค่าเบี้ยประชุมเนื่องจากเป็นผู้บริหารของบริษัท

ค่าตอบแทนผู้บริหาร

ค่าตอบแทนผู้บริหารเป็นไปตามหลักการและนโยบายที่คณะกรรมการสรรหาและกำหนดค่าตอบแทนกำหนด
ซึ่งเชื่อมโยงกับผลประกอบการของบริษัท และผลการปฏิบัติงานของผู้บริหารแต่ละท่าน

  ในปี 2554 บริษัทได้จ่ายค่าตอบแทนต่างๆ ให้แก่กรรมการและผู้บริหารดังนี้

  1. ค่าตอบแทนที่เป็นตัวเงิน และค่าตอบแทนอื่นๆ ของกรรมการและอนุกรรมการบริษัท

+------------------+-----+-----+-----+-----+-----+------+-----------+
| รายชื่อกรรมการ     | ค่า  |     |     |     |     |      | ค่า        |
|                  | ตอบ |     |     |     |     |      | ตอบแทนอื่นๆ |
|                  | แทน |     |     |     |     |      |           |
|                  | ที่เป |     |     |     |     |      |           |
|                  | ็นตัว |     |     |     |     |      |           |
|                  | เงิน |     |     |     |     |      |           |
|                  | (บ  |     |     |     |     |      |           |
|                  | าท) |     |     |     |     |      |           |
+==================+=====+=====+=====+=====+=====+======+===========+
|                  | ค   |     |     |     | เงิน | รว   | ใบสำ      |
|                  | ่าเบ |     |     |     | บำเ | มค่าต | คัญแสดงสิทธิ |
|                  | ี้ยปร |     |     |     | หน็จ | อบแท | ⁽¹⁾       |
|                  | ะชุม |     |     |     | ก   | นที่กร | (หน่วย)    |
|                  |     |     |     |     | รรม | รมกา |           |
|                  |     |     |     |     | การ | รแต่ล |           |
|                  |     |     |     |     |     | ะท่าน |           |
|                  |     |     |     |     |     | ได้รับ |           |
+------------------+-----+-----+-----+-----+-----+------+-----------+
|                  | ก   | ก   | ก   | ก   |     |      |           |
|                  | รรม | รรม | รรม | รรม |     |      |           |
|                  | การ | การ | การ | การ |     |      |           |
|                  |     |     | กำก |     |     |      |           |
|                  | บ   | ต   | ับดูแ | สรร |     |      |           |
|                  | ริษัท | รวจ | ลกิจ | หาแ |     |      |           |
|                  |     | สอบ | การ | ละก |     |      |           |
|                  |     |     |     | ำหน |     |      |           |
|                  |     |     |     | ดค่า |     |      |           |
|                  |     |     |     | ตอบ |     |      |           |
|                  |     |     |     | แทน |     |      |           |
+------------------+-----+-----+-----+-----+-----+------+-----------+
|   1.             | 2   | 75, | -   | -   | 3   | 585  | 3,000,000 |
|   ศาสตราจารย์ศุภชัย | 10, | 000 |     |     | 00, | ,000 |           |
|   พิศิษฐวานิช       | 000 |     |     |     | 000 |      |           |
+------------------+-----+-----+-----+-----+-----+------+-----------+
| 2. ดร.โชติวิทย์     | 1   | 1   | 35, | 40, | 2   | 560  | 3,000,000 |
| ชยวัฒนางกูร        | 05, | 30, | 000 | 000 | 50, | ,000 |           |
|                  | 000 | 000 |     |     | 000 |      |           |
+------------------+-----+-----+-----+-----+-----+------+-----------+
| 3. นายคันธิศ       | 1   | 75, | 25, | 55, | 2   | 510  | 3,000,000 |
| อรัณยกานนท์        | 05, | 000 | 000 | 000 | 50, | ,000 |           |
|                  | 000 |     |     |     | 000 |      |           |
+------------------+-----+-----+-----+-----+-----+------+-----------+
| 4. นายเจริญรัฐ     | 1   | -   | -   | -   | 2   | 355  | 3,000,000 |
| วิไลลักษณ์          | 05, |     |     |     | 50, | ,000 |           |
|                  | 000 |     |     |     | 000 |      |           |
+------------------+-----+-----+-----+-----+-----+------+-----------+
| 5. นายวัฒน์ชัย      | 1   | -   | -   | -   | 2   | 355  | 3,000,000 |
| วิไลลักษณ์          | 05, |     |     |     | 50, | ,000 |           |
|                  | 000 |     |     |     | 000 |      |           |
+------------------+-----+-----+-----+-----+-----+------+-----------+
| 6. นายธนานันท์     | 1   | -   | -   | -   | 2   | 355  | 3,000,000 |
| วิไลลักษณ์          | 05, |     |     |     | 50, | ,000 |           |
|                  | 000 |     |     |     | 000 |      |           |
+------------------+-----+-----+-----+-----+-----+------+-----------+
| 7. นายจง ดิลกสมบัติ | 1   | -   | 25, | -   | 2   | 380  | 3,000,000 |
|                  | 05, |     | 000 |     | 50, | ,000 |           |
|                  | 000 |     |     |     | 000 |      |           |
+------------------+-----+-----+-----+-----+-----+------+-----------+
| 8. นายอัซวัน คาน   | 45, | -   | -   | -   | 2   | 295  | 3,000,000 |
| บิน ออสมัน คาน     | 000 |     |     |     | 50, | ,000 |           |
|                  |     |     |     |     | 000 |      |           |
+------------------+-----+-----+-----+-----+-----+------+-----------+
| 9. นายเรซ่า บิน    | 15, | -   | -   | 10, | 2   | 275  | - ⁽⁴⁾     |
| อับดุล ราฮิม⁽²⁾     | 000 |     |     | 000 | 50, | ,000 |           |
|                  |     |     |     |     | 000 |      |           |
+------------------+-----+-----+-----+-----+-----+------+-----------+
| 10. นายโดนัล เจมส์ | 30, | -   | -   | 15, | -   | 45   | -         |
| เร ⁽³⁾           | 000 |     |     | 000 |     | ,000 |           |
+------------------+-----+-----+-----+-----+-----+------+-----------+
| 11. นายศิริชัย      | -   | -   | -   | 40, | 2   | 290  | -         |
| รัศมีจันทร์          |     |     |     | 000 | 50, | ,000 |           |
|                  |     |     |     |     | 000 |      |           |
+------------------+-----+-----+-----+-----+-----+------+-----------+
| 12. นายไพโรจน์    | -   | -   | 25, | -   | 2   | 275  | -         |
| วโรภาษ           |     |     | 000 |     | 50, | ,000 |           |
|                  |     |     |     |     | 000 |      |           |
+------------------+-----+-----+-----+-----+-----+------+-----------+
| รวม              | 9   | 2   | 1   | 1   | 2,8 | 4    | 2         |
|                  | 30, | 80, | 10, | 60, | 00, | ,280 | 4,000,000 |
|                  | 000 | 000 | 000 | 000 | 000 | ,000 |           |
+------------------+-----+-----+-----+-----+-----+------+-----------+

  หมายเหตุ ⁽¹⁾ เมื่อวันที่ 29 พฤษภาคม 2552
  บริษัทได้ออกและเสนอขายใบสำคัญแสดงสิทธิให้กับกรรมการบริษัท
  และพนักงานของบริษัทและบริษัทย่อยจำนวน 100,250,000 หน่วย
  โดยได้จัดสรรให้ในฐานะกรรมการขณะนั้นจำนวน 11 ท่าน ในอัตราท่านละ 3,000,000 หน่วย
  รวม 33,000,000 หน่วย หรือคิดเป็นร้อยละ 32.92
  ของใบสำคัญแสดงสิทธิที่จัดสรรทั้งโครงการ
  อย่างไรก็ตามกรรมการที่ได้รับการจัดสรรใบสำคัญแสดงสิทธิบางท่านได้พ้นจากตำแหน่งกรรมการ
  โดยใบสำคัญแสดงสิทธิที่กรรมการปัจจุบันได้รับ คิดเป็นร้อยละ 23.94
  ของใบสำคัญแสดงสิทธิที่จัดสรรทั้งโครงการ ใบสำคัญแสดงสิทธิ 1 หน่วย ใช้สิทธิซื้อหุ้นสามัญได้ 1
  หุ้น กำหนดราคาใช้สิทธิเท่ากับ 1.7 บาทต่อหุ้น ใบสำคัญแสดงสิทธิมีอายุ 5 ปี
  นับตั้งแต่วันที่ออกใบสำคัญแสดงสิทธิ ซึ่งจะครบอายุวันที่ 28 พฤษภาคม 2557
  โดยระยะเวลาการใช้สิทธิซื้อหุ้นคือทุกวันที่ 15
  ของเดือนสุดท้ายในแต่ละไตรมาสตลอดอายุใบสำคัญแสดงสิทธิ โดยเริ่มจากวันที่ 15 มิถุนายน
  2552 ถึงวันที่ 28 พฤษภาคม 2557

⁽²⁾ ลาออกจากการเป็นกรรมการบริษัท และกรรมการสรรหาและกำหนดค่าตอบแทน เมื่อวันที่ 7
เมษายน 2554

  ⁽³⁾ ได้รับการแต่งตั้งเป็นกรรมการบริษัท และกรรมการสรรหาและกำหนดค่าตอบแทน เมื่อวันที่
  11 พฤษภาคม 2554

  ⁽⁴⁾ เนื่องจากนายเรซ่า บิน อับดุล ราฮิม ได้ลาออกจากการเป็นกรรมการบริษัท
  ดังนั้นใบสำคัญแสดงสิทธิส่วนที่เหลือจำนวน 3,000,000 หน่วย ได้ถูกยกเลิก
  ทั้งนี้คณะกรรมการสรรหาและกำหนดค่าตอบแทนจะเป็นผู้พิจารณาจัดสรรใบสำคัญแสดงสิทธิดังกล่าวให้กับกรรมการเข้าใหม่ที่แต่งตั้งขึ้นเพื่อทดแทนในอนาคต
  ก่อนนำเสนอให้ที่ประชุมผู้ถือหุ้นพิจารณาอนุมัติต่อไป

  2. ค่าตอบแทนที่เป็นตัวเงิน และค่าตอบแทนอื่นๆ ของผู้บริหาร 5 ราย

+---------------------------------------+------------------------------+
| ค่าตอบแทน                              | จำนวน                        |
+---------------------------------------+------------------------------+
|   เงินเดือน (บาท)                       | 15,901,787                   |
+---------------------------------------+------------------------------+
|   โบนัส (บาท)                          | 1,161,208                    |
+---------------------------------------+------------------------------+
|   กองทุนสำรองเลี้ยงชีพ (บาท)              | 1,273,200                    |
+---------------------------------------+------------------------------+
|   ใบสำคัญแสดงสิทธิฯ⁽¹⁾ (หน่วย)            | 19,800,000                   |
+---------------------------------------+------------------------------+

หมายเหตุ ⁽¹⁾ เมื่อวันที่ 29 พฤษภาคม 2552
บริษัทได้ออกและเสนอขายใบสำคัญแสดงสิทธิให้กับกรรมการบริษัท
และพนักงานของบริษัทและบริษัทย่อยจำนวน 100,250,000 หน่วย
ผู้บริหารปัจจุบันของบริษัทได้รับการจัดสรรใบสำคัญแสดงสิทธิจำนวน 19,800,000 หน่วย
หรือคิดเป็นร้อยละ 19.75 ของใบสำคัญแสดงสิทธิที่จัดสรรทั้งโครงการ ใบสำคัญแสดงสิทธิ 1 หน่วย
ใช้สิทธิซื้อหุ้นสามัญได้ 1 หุ้น กำหนดราคาใช้สิทธิเท่ากับ 1.7 บาทต่อหุ้น ใบสำคัญแสดงสิทธิมีอายุ 5
ปี นับตั้งแต่วันที่ออกใบสำคัญแสดงสิทธิ ซึ่งจะครบอายุวันที่ 28 พฤษภาคม 2557
โดยระยะเวลาการใช้สิทธิซื้อหุ้นคือทุกวันที่ 15
ของเดือนสุดท้ายในแต่ละไตรมาสตลอดอายุใบสำคัญแสดงสิทธิ โดยเริ่มจากวันที่ 15 มิถุนายน 2552
ถึงวันที่ 28 พฤษภาคม 2557

8.4 การกำกับดูแลกิจการ

คณะกรรมการบริษัทตระหนักดีว่า
การกำกับดูแลกิจการที่ดีเป็นปัจจัยพื้นฐานสำคัญในการยกระดับมาตรฐานการดำเนินงานของบริษัทให้เกิดความโปร่งใส
เพิ่มความน่าเชื่อถือให้แก่ผู้ถือหุ้น ผู้ลงทุน และผู้เกี่ยวข้องทุกราย
ตลอดจนเป็นการเพิ่มขีดความสามารถในการแข่งขันของกิจการ
ดังนั้นคณะกรรมการบริษัทจึงได้จัดให้มีนโยบายเกี่ยวกับการกำกับดูแลกิจการและจริยธรรมธุรกิจของบริษัทที่เป็นลายลักษณ์อักษร
สอดคล้องกับหลักการกำกับดูแลกิจการที่ดีสำหรับบริษัทจดทะเบียนของตลาดหลักทรัพย์ฯ
และแนวคิดความรับผิดชอบต่อสังคมของธุรกิจ เพื่อให้กรรมการ ผู้บริหาร
และพนักงานของบริษัทได้ยึดถือปฏิบัติ ภายใต้นโยบาย การบริหารองค์กรที่ดี
มีความรับผิดชอบต่อผู้เกี่ยวข้องทางธุรกิจทั้งพนักงาน ลูกค้าและผู้ถือหุ้น
ตลอดจนการเกื้อกูลสังคมอย่างจริงจัง ในปี 2554
บริษัทได้ปฏิบัติตามหลักการกำกับดูแลกิจการที่ดีที่กำหนดโดยตลาดหลักทรัพย์ฯ
และแนวคิดความรับผิดชอบต่อสังคมของธุรกิจดังนี้

หมวดที่ 1 สิทธิของผู้ถือหุ้น 

บริษัทให้ความสำคัญและเคารพในสิทธิของผู้ถือหุ้นทุกราย โดยในปี 2554 สิทธิต่างๆ
ที่ผู้ถือหุ้นของบริษัทได้รับมีดังนี้

-   สิทธิในการได้รับใบหุ้นและสิทธิในการซื้อ ขาย หรือโอนหุ้น

  บริษัทได้แต่งตั้งให้บริษัท ศูนย์รับฝากหลักทรัพย์ (ประเทศไทย) จำกัด
  ทำหน้าที่เป็นนายทะเบียนหลักทรัพย์ของบริษัท เพื่ออำนวยความสะดวกให้กับผู้ถือหุ้น
  ในการดำเนินการเกี่ยวกับงานทะเบียนหลักทรัพย์ของบริษัท

-   สิทธิในการเสนอวาระประชุมและการส่งคำถามล่วงหน้า

  บริษัทตระหนักถึงสิทธิและความเท่าเทียมกันของผู้ถือหุ้นตามหลักการกำกับดูแลกิจการที่ดี
  และเพื่อปฏิบัติให้สอดคล้องกับที่กฎหมายกำหนด
  จึงมีนโยบายให้สิทธิแก่ผู้ถือหุ้นรายย่อยในการเสนอวาระการประชุม
  ผู้ถือหุ้นเพื่อให้คณะกรรมการพิจารณาบรรจุเป็นวาระในการประชุมสามัญผู้ถือหุ้นประจำปี 2552
  เป็นต้นไปโดยผู้ถือหุ้นต้องปฏิบัติตามหลักเกณฑ์ในการเสนอวาระการประชุมผู้ถือหุ้นตามที่คณะกรรมการบริษัทกำหนดจนกว่าคณะกรรมการกำกับตลาดทุนจะได้กำหนดหลักเกณฑ์ในการเสนอวาระการประชุมแล้วเสร็จและเปิดโอกาสให้ผู้ถือหุ้นส่งคำถามเกี่ยวกับบริษัทล่วงหน้าก่อนการประชุมสามัญผู้ถือหุ้นประจำปี
  2554 เป็นต้นไป ในการประชุมสามัญผู้ถือหุ้น ประจำปี 2555
  บริษัทได้แจ้งช่องทางและช่วงเวลาในการรับเรื่องให้
  ผู้ถือหุ้นทราบผ่านระบบข่าวของตลาดหลักทรัพย์ฯ เมื่อวันที่ 16 ธันวาคม 2554
  และแสดงรายละเอียดขั้นตอนการเสนอวาระการประชุม
  และการส่งคำถามล่วงหน้าบนเว็บไซต์ของบริษัท (www.i-mobilephone.com) ตั้งแต่วันที่ 19
  ธันวาคม 2554

-   สิทธิในการเข้าร่วมประชุมผู้ถือหุ้น

  บริษัทได้ตระหนักถึงสิทธิและความเท่าเทียมกันของผู้ถือหุ้นในการเข้าร่วมประชุม
  การมอบฉันทะให้บุคคลอื่นเข้าประชุมและออกเสียงลงคะแนนแทน
  การรับทราบกฎเกณฑ์และวิธีการในการเข้าร่วมประชุม
  รวมทั้งการแสดงความคิดเห็นและซักถามในที่ประชุม ในปี 2554
  บริษัทมีการประชุมผู้ถือหุ้นเพียงครั้งเดียว คือการประชุมสามัญผู้ถือหุ้นประจำปี 2554
  ซึ่งจัดขึ้นเมื่อวันที่ 21 เมษายน 2554 ที่โรงแรมมิราเคิล แกรนด์ คอนเวนชั่น ถนนวิภาวดีรังสิต
  หลักสี่ ดอนเมือง กรุงเทพฯ
  ซึ่งเป็นสถานที่ที่สะดวกในการเดินทางและสามารถรองรับผู้ถือหุ้นที่มาเข้าร่วมประชุม
  โดยผู้ถือหุ้นได้รับสิทธิต่างๆในการเข้าร่วมประชุมดังนี้

  ก่อนวันประชุมผู้ถือหุ้น

  ในการจัดประชุมสามัญผู้ถือหุ้นประจำปี 2554
  บริษัทได้แจ้งกำหนดการพร้อมวาระการประชุมให้ผู้ถือหุ้นทราบผ่านระบบข่าวของตลาดหลักทรัพย์ฯ
  ล่วงหน้า 42 วันก่อนวันประชุม
  และได้เผยแพร่หนังสือนัดประชุมพร้อมเอกสารประกอบไว้บนเว็บไซต์ของบริษัท
  (www.i-mobilephone.com) ทั้งภาษาไทยและภาษาอังกฤษ ล่วงหน้าก่อนวันประชุม 34 วัน
  เพื่อเปิดโอกาสให้ผู้ถือหุ้นได้มีเวลาในการศึกษาข้อมูลประกอบการประชุมล่วงหน้าอย่างเพียงพอ
  หลังจากนั้นบริษัทได้มอบหมายให้บริษัท ศูนย์รับฝากหลักทรัพย์ (ประเทศไทย) จำกัด
  ซึ่งเป็นนายทะเบียนหลักทรัพย์ของบริษัท
  เป็นผู้จัดส่งหนังสือนัดประชุมในรูปแบบเอกสารที่มีข้อมูลเช่นเดียวกับที่ปรากฏบนเว็บไซต์ให้กับผู้ถือหุ้นล่วงหน้าก่อนวันประชุม
  21 วัน ซึ่งมากกว่าที่กฎหมายกำหนด โดยหนังสือนัดประชุมดังกล่าวได้ระบุข้อเท็จจริงและเหตุผล
  ความเห็นของคณะกรรมการบริษัทในแต่ละวาระ กฎเกณฑ์และวิธีการในการเข้าร่วมประชุม
  พร้อมทั้งได้แนบรายงานประจำปี หนังสือมอบฉันทะ และเอกสารอื่นๆที่เกี่ยวข้อง
  ซึ่งมีรายละเอียดอย่างครบถ้วนและเพียงพอ เพื่อประกอบการพิจารณาของผู้ถือหุ้น
  นอกจากนั้นยังได้ประกาศหนังสือนัดประชุมลงในหนังสือพิมพ์ติดต่อกัน 3 วัน ล่วงหน้าก่อนวันประชุม
  10 วัน ซึ่งมากกว่าที่กฎหมายกำหนด

  วันประชุมผู้ถือหุ้น

  บริษัทได้กำหนดให้มีขั้นตอนในการประชุมอย่างถูกต้องตามกฎหมาย และคำนึงถึงความสะดวก
  สิทธิและความเท่าเทียมกันของผู้ถือหุ้นเป็นหลัก โดยในการลงทะเบียนเพื่อเข้าร่วมประชุม
  บริษัทได้จัดให้มีเจ้าหน้าที่และเทคโนโลยีที่เหมาะสมและเพียงพอเพื่ออำนวยความสะดวกในการตรวจสอบเอกสารผู้ถือหุ้นล่วงหน้าก่อนการประชุมมากกว่า
  1 ชั่วโมง ในการประชุมสามัญผู้ถือหุ้นประจำปี 2554 มีกรรมการเข้าร่วมประชุมทั้งสิ้น 8 ท่าน
  นอกจากนี้ ประธานกรรมการตรวจสอบ และประธานคณะอนุกรรมการอื่นๆ พร้อมทั้งผู้บริหาร
  และผู้ตรวจสอบบัญชีของบริษัทได้เข้าร่วมประชุม เพื่อเปิดโอกาสให้ผู้ถือหุ้นซักถามในที่ประชุม
  โดยประธานกรรมการซึ่งทำหน้าที่เป็นประธานในที่ประชุม ได้แนะนำกรรมการที่เข้าร่วมประชุม
  และแจ้งจำนวนผู้เข้าร่วมประชุม จำนวนหุ้นทั้งหมดที่มีสิทธิออกเสียงให้ที่ประชุมทราบ
  ซึ่งในการประชุมสามัญผู้ถือหุ้นประจำปี 2554
  มีผู้ถือหุ้นเข้าร่วมประชุมด้วยตนเองและโดยการมอบฉันทะรวม 36 คน นอกจากนั้น
  ได้มีการชี้แจงวิธีการลงคะแนนเสียงและนับคะแนนเสียงให้ผู้ถือหุ้นทราบก่อนเริ่มประชุม
  ประธานที่ประชุมได้ดำเนินการประชุมเรียงตามวาระที่ระบุไว้ในหนังสือนัดประชุม
  โดยไม่มีการเพิ่มวาระอื่นนอกเหนือจากที่ระบุไว้ในหนังสือนัดประชุม
  บริษัทยังได้จัดให้มีบัตรลงคะแนนเสียงสำหรับผู้ถือหุ้นใช้ในการลงคะแนนเสียงในแต่ละวาระ
  และได้ตรวจนับคะแนนเสียง พร้อมทั้งเปิดเผยผลการลงคะแนนเสียงในทุกวาระ ทั้งเห็นด้วย
  ไม่เห็นด้วย และงดออกเสียง คณะกรรมการได้จัดสรรเวลาอย่างเพียงพอ
  เพื่อเปิดโอกาสให้ผู้ถือหุ้นมีสิทธิอย่างเท่าเทียมกันในการแสดงความคิดเห็นและซักถาม
  ทั้งในเรื่องที่เกี่ยวข้องกับวาระการประชุมและเรื่องการดำเนินงานของบริษัท
  โดยคณะกรรมการได้ตอบคำถามของผู้ถือหุ้นอย่างครบถ้วน
  รวมทั้งได้มีการบันทึกประเด็นซักถามและข้อคิดเห็นที่สำคัญไว้ในรายงานการประชุมด้วย

  ภายหลังการประชุมผู้ถือหุ้น

  ภายหลังการประชุมผู้ถือหุ้น บริษัทได้มีการแจ้งมติที่ประชุมผ่านระบบข่าวของตลาดหลักทรัพย์ฯ
  ภายในวันทำการถัดไป โดยมติดังกล่าวได้ระบุคะแนนเสียงทั้งที่เห็นด้วย ไม่เห็นด้วย
  และงดออกเสียงในแต่ละวาระ
  และได้จัดทำรายงานการประชุมที่ระบุรายชื่อกรรมการและผู้บริหารที่เข้าร่วมและไม่เข้าร่วมประชุม
  คำชี้แจงที่เป็นสาระสำคัญ คำถาม คำตอบหรือข้อคิดเห็นโดยสรุปอย่างครบถ้วน
  ทั้งภาษาไทยและภาษาอังกฤษ ส่งตลาดหลักทรัพย์ฯ และหน่วยงานที่เกี่ยวข้องภายใน 14
  วันนับแต่วันประชุม พร้อมทั้งเผยแพร่บนเว็บไซต์ของบริษัท (www.i-mobilephone.com)
  เพื่อให้ผู้ถือหุ้นสามารถตรวจสอบได้

-   สิทธิในการเลือกตั้งและถอดถอนกรรมการ รวมทั้งการกำหนดค่าตอบแทนคณะกรรมการ

  ตามข้อบังคับของบริษัทกำหนดให้ในการประชุมผู้ถือหุ้นสามัญประจำปีทุกครั้ง
  ให้กรรมการออกจากตำแหน่งหนึ่งในสาม (1/3)
  และให้มีการเลือกตั้งกรรมการแทนกรรมการที่ออกจากตำแหน่งตามวาระ
  โดยกรรมการผู้ที่ต้องออกตามวาระสามารถกลับเข้าดำรงตำแหน่งอีกวาระหนึ่งได้
  ซึ่งผู้ถือหุ้นมีสิทธิในการลงคะแนนเสียงเลือกตั้งกรรมการตามหลักเกณฑ์ดังนี้

  - ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

  - ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมด
  เลือกตั้งบุคคลคนเดียวหรือหลายคนเป็นกรรมการก็ได้
  แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  -
  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวน
  กรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามี
  คะแนนเสียงเท่ากันเกินกว่าจำนวนกรรมการที่จะพึงมีหรือจะพึงเลือกตั้งในครั้งนั้น
  ให้ผู้เป็นประธานเป็นผู้ออกเสียงชี้ขาด

  นอกจากการแต่งตั้งกรรมการแล้ว
  ผู้ถือหุ้นยังมีสิทธิในการถอดถอนกรรมการคนใดออกจากตำแหน่งก่อน ถึงคราวออกตามวาระได้
  ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
  และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมี
  สิทธิออกเสียง

  นอกจากนั้น ในการประชุมสามัญผู้ถือหุ้นประจำปีทุกครั้ง
  บริษัทยังได้ให้สิทธิผู้ถือหุ้นในการพิจารณาอนุมัติค่าตอบแทนสำหรับคณะกรรมการ
  และคณะอนุกรรมการด้วย
  ทั้งนี้บริษัทได้แนบรายละเอียดเกี่ยวกับกรรมการแต่ละท่านที่เสนอเข้ารับการเลือกตั้ง
  พร้อมทั้งรายละเอียดเกี่ยวกับค่าตอบแทนของคณะกรรมการ และคณะอนุกรรมการ
  ซึ่งมีข้อมูลเพียงพอที่ผู้ถือหุ้นสามารถใช้ประกอบการพิจารณา

-   สิทธิในการให้ความเห็นชอบในการแต่งตั้งผู้สอบบัญชี และกำหนดค่าตอบแทนผู้สอบบัญชี

  บริษัทได้กำหนดให้มีวาระการแต่งตั้งผู้สอบบัญชี และการกำหนดค่าตอบแทนของผู้สอบบัญชีเสนอให้
  ผู้ถือหุ้นพิจารณาอนุมัติในการประชุมสามัญผู้ถือหุ้นประจำปีทุกครั้ง
  ซึ่งบริษัทได้แนบรายละเอียดเกี่ยวกับผู้สอบบัญชีที่เสนอเข้ารับการแต่งตั้ง
  รวมทั้งรายละเอียดเกี่ยวกับค่าตอบแทนของผู้สอบบัญชีที่มีข้อมูลเพียงพอที่ผู้ถือหุ้นสามารถใช้ประกอบการพิจารณาได้

-   สิทธิในการรับทราบข้อมูล ข่าวสาร ผลการดำเนินงาน
    และนโยบายการบริหารงานอย่างสม่ำเสมอและทันเวลา

  บริษัทดูแลผู้ถือหุ้นมากกว่าสิทธิตามกฎหมาย
  โดยนอกจากการเปิดเผยข้อมูลผ่านระบบข่าวของตลาดหลักทรัพย์ฯ แล้ว
  บริษัทยังได้นำข้อมูลที่สำคัญ รวมทั้งข่าวสารต่างๆ ที่เป็นปัจจุบัน แสดงไว้บนเว็บไซต์ของบริษัท
  (www.i-mobilephone.com)

-   สิทธิในการรับส่วนแบ่งกำไร

  บริษัทมีนโยบายการจ่ายเงินปันผลในอัตราไม่น้อยกว่าร้อยละ 50
  ของกำไรสุทธิตามงบการเงินรวมหลังหักเงินสำรองต่างๆ ทุกประเภท
  ตามที่กำหนดไว้ในข้อบังคับของบริษัทและตามกฎหมาย
  อย่างไรก็ตามการจ่ายเงินปันผลดังกล่าวจะขึ้นอยู่กับแผนการลงทุนและการขยายธุรกิจของบริษัท
  รวมทั้งความจำเป็นและความเหมาะสมอื่นๆ ในอนาคต
  ส่วนนโยบายการจ่ายเงินปันผลของบริษัทย่อยและบริษัทร่วมกำหนดจ่ายในอัตราไม่น้อยกว่าร้อยละ
  50 ของกำไรสุทธิหลังหักเงินสำรองต่างๆ
  ทุกประเภทตามที่กำหนดไว้ในข้อบังคับของแต่ละบริษัทและตามกฎหมาย ทั้งนี้
  ขึ้นอยู่กับฐานะทางการเงินของบริษัทนั้นๆ ด้วย

  ในการประชุมสามัญผู้ถือหุ้นประจำปี 2554
  บริษัทได้มีการอนุมัติจ่ายเงินปันผลสำหรับผลประกอบการของ ปี 2553 ในอัตราหุ้นละ 0.02 บาท
  รวมเป็นเงินทั้งสิ้น 86.026 ล้านบาทคิดเป็นร้อยละ 63.83
  ของกำไรสุทธิหลังหักเงินสำรองต่างๆ
  ซึ่งสูงกว่านโยบายการจ่ายเงินปันผลของบริษัทที่กำหนดไว้ข้างต้น

 หมวดที่ 2 การปฏิบัติต่อผู้ถือหุ้นอย่างเท่าเทียมกัน

บริษัทตระหนักถึงหน้าที่ในการดูแลผลประโยชน์ของผู้ถือหุ้นทั้งรายใหญ่และรายย่อยตามสิทธิอย่างเป็นธรรม
และมีนโยบายถือปฏิบัติต่อผู้ถือหุ้นทุกรายอย่างเท่าเทียมกันในการเข้าร่วมประชุมผู้ถือหุ้นและออกเสียงลงคะแนน
การรับส่วนแบ่งกำไร การรับทราบข้อมูลข่าวสาร ผลการดำเนินงาน
และนโยบายการบริหารงานอย่างสม่ำเสมอ และทันเวลา โดยในการประชุมผู้ถือหุ้น
บริษัทให้สิทธิผู้ถือหุ้นในการออกเสียงลงคะแนนแบบหนึ่งหุ้นต่อหนึ่งเสียง
และกรณีที่ผู้ถือหุ้นประสงค์จะแต่งตั้งบุคคลเข้าร่วมประชุมและออกเสียงแทน
บริษัทได้ส่งหนังสือมอบฉันทะรูปแบบที่ผู้ถือหุ้นสามารถระบุคะแนนเสียงเห็นด้วย ไม่เห็นด้วย
หรืองดออกเสียงในแต่ละวาระได้ตามความประสงค์
พร้อมทั้งแนบรายละเอียดเกี่ยวกับชื่อและประวัติของกรรมการอิสระทั้ง 3 ท่านของบริษัท
เพื่อเป็นทางเลือกในการมอบฉันทะของผู้ถือหุ้น รวมทั้งระบุถึงเอกสาร หลักฐาน
และวิธีการมอบฉันทะ ไปพร้อมกับหนังสือนัดประชุม นอกจากนั้นในการออกเสียงลงคะแนน
บริษัทได้จัดให้มีการใช้บัตรลงคะแนนเสียงในทุกวาระการประชุม
โดยเฉพาะวาระการแต่งตั้งกรรมการ
บริษัทยังได้ให้สิทธิผู้ถือหุ้นในการแต่งตั้งกรรมการเป็นรายบุคคล ทั้งนี้
ในการประชุมผู้ถือหุ้นทุกครั้งที่ผ่านมาบริษัทได้ดำเนินการประชุมเรียงตามวาระที่ระบุในหนังสือนัดประชุม
โดยไม่มีการเพิ่มวาระการประชุมนอกเหนือจากที่ระบุไว้ในหนังสือนัดประชุม
ซึ่งจะเป็นการลิดรอนสิทธิของผู้ถือหุ้นที่ไม่สามารถเข้าร่วมประชุมด้วยตนเองได้

บริษัทได้กำหนดมาตรการป้องกันการนำข้อมูลภายในไปใช้เพื่อประโยชน์ส่วนตน
โดยการจำกัดจำนวนบุคคลที่จะทราบข้อมูล และนำระบบการเข้ารหัสมาใช้
เพื่อป้องกันการเข้าถึงข้อมูลจากบุคคลภายนอก
และกำหนดระดับการเข้าถึงข้อมูลของบริษัทให้กับพนักงานระดับต่างๆให้เหมาะสมกับความรับผิดชอบ
นอกจากนี้บริษัทได้กำหนดให้พนักงานทุกคนรับทราบและลงนามในบันทึกข้อตกลงการไม่เปิดเผยข้อมูลที่เป็นความลับ
การไม่กระทำผิดเกี่ยวกับคอมพิวเตอร์ และการไม่ละเมิดทรัพย์สินทางปัญญา
โดยพนักงานเข้าใหม่จะลงนามพร้อมการลงนามในสัญญาว่าจ้าง
และยังได้กำหนดไว้ในจริยธรรมธุรกิจ ห้ามมิให้กรรมการ ผู้บริหาร
และพนักงานของบริษัทนำข้อมูลภายในไปใช้เพื่อประโยชน์ส่วนตนหรือผู้อื่นในทางมิชอบ
และหลีกเลี่ยงหรืองดการซื้อขายหลักทรัพย์ของกลุ่มบริษัทในช่วง 1
เดือนก่อนการเผยแพร่งบการเงินหรือข้อมูลที่สำคัญที่มีผลต่อราคาหลักทรัพย์ของบริษัท
และได้แจ้งให้กรรมการและผู้บริหารทราบภาระหน้าที่ในการรายงานการถือครองหลักทรัพย์ของบริษัททั้งของตนเอง
คู่สมรส และบุตรที่ยังไม่บรรลุนิติภาวะ
ในกรณีที่มีการเปลี่ยนแปลงการถือครองหลักทรัพย์อันเนื่องมาจากการซื้อ ขาย โอน
หรือรับโอนหลักทรัพย์ ภายใน 3 วันทำการนับแต่วันที่เกิดรายการ
รวมทั้งบทกำหนดโทษตามพระราชบัญญัติหลักทรัพย์และตลาดหลักทรัพย์
โดยหากมีการเปลี่ยนแปลงการถือครองหลักทรัพย์ดังกล่าว
กรรมการและผู้บริหารจะต้องแจ้งให้หน่วยงานเลขานุการบริษัททราบ
เพื่ออำนวยความสะดวกและประสานงานในการจัดส่งรายงานการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) นอกจากนั้น
บริษัทยังกำหนดให้มีการรายงานข้อมูลการถือครองหลักทรัพย์ของกรรมการในการประชุมคณะกรรมการบริษัททุกครั้ง

ในกรณีที่เกิดรายการที่อาจมีความขัดแย้งทางผลประโยชน์ บริษัทกำหนดให้กรรมการ ผู้บริหาร
พนักงาน และผู้ที่เกี่ยวข้อง เปิดเผยข้อมูลส่วนได้เสียต่อคณะกรรมการตรวจสอบ
เพื่อพิจารณาความเหมาะสมของรายการ ขนาดรายการ
แนวทางการปฏิบัติตามหลักเกณฑ์ของตลาดหลักทรัพย์ฯ และหน่วยงานที่เกี่ยวข้อง
ก่อนนำเสนอให้คณะกรรมการบริษัท และ/หรือที่ประชุมผู้ถือหุ้นพิจารณาอนุมัติทุกครั้งก่อนทำรายการ
โดยกรรมการผู้มีส่วนได้เสียจะไม่เข้าร่วมพิจารณาในวาระที่เกี่ยวกับการมีส่วนได้เสียของตน
นอกจากนี้บริษัทจะทำการเปิดเผยรายการที่บริษัทหรือ
บริษัทย่อยทำกับบุคคลที่อาจมีความขัดแย้งทางผลประโยชน์ตามหลักเกณฑ์ที่ตลาดหลักทรัพย์ฯ กำหนด
แสดงไว้ในรายงานประจำปี และแบบแสดงรายการข้อมูลประจำปี (แบบ 56-1) ในเรื่อง “10.
รายการระหว่างกัน”

บริษัทได้กำหนดแนวทางเพื่อป้องกันปัญหาความขัดแย้งทางผลประโยชน์ไว้ในคู่มือจริยธรรมธุรกิจของบริษัท
รวมทั้งได้ระบุไว้ใน หมวดที่ 5 บทบาทหน้าที่และความรับผิดชอบของคณะกรรมการ ภายใต้เรื่อง
“5.6 ความขัดแย้งทางผลประโยชน์”
โดยบริษัทได้แจ้งแนวปฏิบัติดังกล่าวให้ทุกคนในองค์กรยึดถือปฏิบัติ ซึ่งคณะกรรมการกำกับ
ดูแลกิจการทำหน้าที่ติดตามดูแลการปฏิบัติให้เป็นไปตามระเบียบ ข้อบังคับ
ตลอดจนนโยบายการกำกับดูแลกิจการ และจริยธรรมธุรกิจของบริษัทอย่างสม่ำเสมอและเคร่งครัด

หมวดที่ 3 การคำนึงถึงผู้มีส่วนได้เสีย

บริษัทตระหนักถึงแรงสนับสนุนจากผู้มีส่วนได้เสียต่างๆ ที่จะสร้างความสามารถในการแข่งขัน
และสร้างกำไรให้กับบริษัท ซึ่งส่งผลต่อความสำเร็จในระยะยาวของบริษัทได้
บริษัทจึงได้ให้ความสำคัญต่อสิทธิของผู้มีส่วนได้เสียทุกกลุ่ม ได้แก่ ผู้ถือหุ้น พนักงาน ลูกค้า คู่แข่ง
คู่ค้า เจ้าหนี้ ตลอดจนสังคมและสิ่งแวดล้อม โดยได้กำหนดแนวปฏิบัติที่ครอบคลุมถึงสิทธิ
และผลประโยชน์ที่ผู้มีส่วนได้เสียพึงได้รับอย่างทั่วถึง
รวมทั้งการจัดให้มีช่องทางสำหรับให้ผู้มีส่วนได้เสียสามารถส่งความคิดเห็น หรือข้อเสนอแนะ
อันเป็นประโยชน์ และสร้างมูลค่าเพิ่มให้กับบริษัทได้
ซึ่งได้แสดงรายละเอียดไว้ในคู่มือจริยธรรมธุรกิจของบริษัท สำหรับกรรมการ ผู้บริหาร
และพนักงานยึดถือปฏิบัติ และได้เผยแพร่คู่มือดังกล่าวไว้ในเว็บไซต์ของบริษัท
(www.i-mobilephone.com) ซึ่งมีสาระสำคัญสรุปได้ดังนี้

3.1 การปฏิบัติต่อผู้มีส่วนได้เสีย

  ผู้ถือหุ้น

  บริษัทตระหนักถึงหน้าที่ในการดูแลผลประโยชน์ของผู้ถือหุ้นทั้งรายใหญ่และรายย่อยตามสิทธิอย่างเป็นธรรม
  โดยมีนโยบายถือปฏิบัติต่อผู้ถือหุ้นทุกรายอย่างเท่าเทียมกัน เช่น
  สิทธิในการเสนอวาระการประชุมและส่งคำถามล่วงหน้า
  สิทธิในการเข้าร่วมประชุมผู้ถือหุ้นและออกเสียงลงคะแนน
  สิทธิในการแสดงความเห็นอย่างอิสระในที่ประชุมผู้ถือหุ้น สิทธิในการรับส่วนแบ่งกำไร
  ตลอดจนสิทธิในการรับทราบข้อมูล ข่าวสาร ผลการดำเนินงาน
  และนโยบายการบริหารงานที่สำคัญๆ อย่างถูกต้อง ครบถ้วน โปร่งใส สม่ำเสมอและทันเวลา
  โดยสิทธิที่ผู้ถือหุ้นของบริษัทได้รับได้แสดงไว้ในหมวดที่ 1 สิทธิของผู้ถือหุ้น

  พนักงาน

  บริษัทตระหนักอยู่เสมอว่าพนักงานทุกคนเป็นทรัพยากรที่ทรงคุณค่าที่สุดของบริษัท
  เป็นปัจจัยแห่งความสำเร็จของการบรรลุเป้าหมายของบริษัท
  บริษัทได้ดูแลและปฏิบัติอย่างเป็นธรรมทั้งในด้านโอกาส ผลตอบแทน การแต่งตั้ง โยกย้าย
  และสวัสดิการที่เหมาะสม อาทิ ค่ารักษาพยาบาล การประกันชีวิต การตรวจสุขภาพประจำปี
  กองทุนสำรองเลี้ยงชีพ เงินกู้ยืม เงินช่วยเหลือกรณีพนักงานหรือบุคคลในครอบครัวถึงแก่กรรม
  การจัดให้มีรถรับส่ง การจัดให้มีสถานที่ออกกำลังกาย (Fitness) รวมทั้งส่วนลด
  ในการซื้อผลิตภัณฑ์ของบริษัท เป็นต้น ตลอดจนการพัฒนาศักยภาพของบุคลากรอย่างต่อเนื่อง
  ด้วยการจัดฝึกอบรมอย่างสม่ำเสมอในทุกระดับทั้งการจัดอบรมภายในบริษัท การอบรมผ่านระบบ
  E-Learning รวมทั้งการส่งพนักงานไปฝึกอบรมภายนอกบริษัท นอกจากนี้
  บริษัทยังได้ให้การสนับสนุนทุนการศึกษาแก่พนักงาน
  เพื่อเป็นการเพิ่มพูนความรู้และทักษะให้กับพนักงาน
  และมีการจัดสภาพแวดล้อมในการทำงานให้มีความปลอดภัยต่อชีวิต ทรัพย์สิน
  และสุขอนามัยของพนักงาน
  โดยจัดให้มีหน่วยงานบริหารความเสี่ยงเพื่อตรวจสอบความปลอดภัยของสถานที่ทำงานอย่างสม่ำเสมอ
  การจัดให้มีอุปกรณ์ด้านความปลอดภัยต่างๆ ให้แก่พนักงาน การฝึกซ้อมอพยพหนีไฟ
  ตลอดจนดูแลให้พนักงานปฏิบัติตามนโยบายการรักษาความปลอดภัยของบริษัทอย่างเคร่งครัด

  ลูกค้า

  บริษัทเชื่อมั่นในคุณค่าของการสร้างความพึงพอใจและความมั่นใจอย่างต่อเนื่องให้กับลูกค้าซึ่งเป็นผู้มีพระคุณของบริษัท
  โดยมุ่งมั่นที่จะจัดหา พัฒนา และผลิตสินค้ารวมทั้งบริการของบริษัทให้มีคุณภาพ
  และมีความทันสมัยอยู่เสมอ เพื่อสนองความต้องการของลูกค้า
  รวมทั้งการจัดหาผลิตภัณฑ์และอุปกรณ์ที่ผลิตจากโรงงานที่ได้รับการรับรองคุณภาพการผลิตตามมาตรฐานสากล
  ปัจจุบันบริษัทและบริษัทย่อยได้พัฒนาผลิตภัณฑ์ใหม่ๆออกสู่ตลาด
  และปรับปรุงคุณภาพการให้บริการต่างๆ ให้มีประสิทธิภาพยิ่งขึ้น
  โดยบริษัทได้นำผลิตภัณฑ์โทรศัพท์เคลื่อนที่รุ่นใหม่หลายรุ่นที่ครบครันไปด้วยฟังก์ชั่นต่างๆ
  มากมายออกวางจำหน่าย เพื่อรองรับความต้องการของลูกค้าในหลากหลายระดับ
  รวมทั้งได้ปรับปรุงและเพิ่มประสิทธิภาพการให้บริการหลังการขายโดยพัฒนาศูนย์บริการไอ-โมบาย
  (i-mobile Service Center)
  ให้มีบริการด้านการขายและซ่อมโทรศัพท์เคลื่อนที่แบบครบวงจร
  โดยมีจุดเด่นคือมุมบริการซ่อมโทรศัพท์เคลื่อนที่ที่ลูกค้ามองเห็นได้แบบ “See Through”
  ซึ่งมีช่างซ่อมประจำศูนย์เพื่อดูแลงานซ่อมเครื่อง อัพเกรดซอฟต์แวร์ และบริการอื่นๆ
  รวมทั้งยังมีการรับประกันเปลี่ยนเครื่องใหม่ทันทีหากมีปัญหาภายใน 10 วัน
  บริษัทมีการพัฒนาคุณภาพการให้บริการอย่างต่อเนื่องอีกทั้งยังมีศูนย์บริการที่ได้รับการแต่งตั้ง
  (Authorized Service Center)
  ซึ่งปัจจุบันบริษัทมีศูนย์บริการและศูนย์รับเครื่องซ่อมเพื่อให้บริการลูกค้ากระจายอยู่ทั่วประเทศ
  นอกจากนั้น บริษัทยังจัดให้มีหน่วยงานรับผิดชอบในการให้ข้อเสนอแนะเกี่ยวกับสินค้า คำปรึกษา
  วิธีการแก้ปัญหา และรับข้อร้องเรียน รวมถึงการควบคุมคุณภาพสินค้าก่อนจำหน่าย
  เพื่อให้ลูกค้าได้รับความ พึงพอใจสูงสุดในสินค้าและบริการของบริษัทตามมาตรฐาน ISO 9001

  คู่ค้า

  บริษัทปฏิบัติกับคู่ค้าซึ่งถือเป็นหุ้นส่วนและปัจจัยแห่งความสำเร็จทางธุรกิจที่สำคัญประการหนึ่งด้วย
  ความเสมอภาค และคำนึงถึงผลประโยชน์ร่วมกัน โดยในการคัดเลือกคู่ค้าเป็นไปอย่างโปร่งใส
  มีระบบ และมีมาตรฐาน มีการพัฒนาและรักษาสัมพันธภาพที่ยั่งยืนกับคู่ค้าและคู่สัญญา
  และมีความเชื่อถือซึ่งกันและกัน ไม่รับผลประโยชน์ใดๆ เป็นส่วนตัวจากคู่ค้าและคู่สัญญา
  รวมถึงไม่กระทำการโฆษณาที่เป็นเท็จ หรือหลอกลวงให้คู่ค้าเข้าใจผิด

เจ้าหนี้ 

บริษัทยึดมั่นในการดำเนินธุรกิจอย่างมีหลักการและวินัย เพื่อสร้างความเชื่อถือให้กับเจ้าหนี้ โดยบริษัทได้ปฏิบัติตามเงื่อนไขต่างๆ ที่ตกลงกันไว้อย่างเคร่งครัด หากเกิดกรณีที่ไม่สามารถปฏิบัติตามเงื่อนไขที่ตกลงกันไว้ได้ บริษัทจะแจ้งให้เจ้าหนี้ทราบล่วงหน้าเพื่อร่วมกันพิจารณาหาแนวทางแก้ไขปัญหา

  คู่แข่งทางการค้า

  บริษัทดำเนินธุรกิจภายใต้กรอบกติกาของการแข่งขันที่เป็นธรรม
  ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริต
  ไม่ทำลายชื่อเสียงของคู่แข่งทางการค้า และ ไม่กระทำการใดๆ
  ที่เป็นการละเมิดทรัพย์สินทางปัญญาของผู้อื่น หรือคู่แข่งทางการค้า
  โดยบริษัทได้กำหนดให้พนักงานทุกคนรับทราบและลงนามในบันทึกข้อตกลงการไม่เปิดเผยข้อมูลที่เป็นความลับ
  การไม่กระทำผิดเกี่ยวกับคอมพิวเตอร์ และการไม่ละเมิดทรัพย์สินทางปัญญา
  โดยพนักงานเข้าใหม่จะลงนามพร้อมการลงนามในสัญญาว่าจ้าง

  สังคมและส่วนรวม

  บริษัทตระหนักอยู่เสมอว่าบริษัทอยู่รอดและเติบโตได้ก็ด้วยอาศัยสังคมและส่วนรวม
  ดังนั้นบริษัทจึงได้คืนกำไรส่วนหนึ่งให้แก่สังคม โดยได้จัดงบประมาณส่วนหนึ่งจากรายได้ของบริษัท
  เพื่อสนับสนุนกิจกรรมทางสังคม และกิจกรรมสาธารณกุศลต่างๆอย่างสม่ำเสมอ
  โดยมีส่วนร่วมทางสังคมในการให้การสนับสนุนทางการเงิน
  หรือสิ่งของแก่กิจกรรมที่ธำรงไว้ซึ่งขนบธรรมเนียมประเพณีและวัฒนธรรมอันดีงาม
  ตลอดจนปฏิบัติตนเป็นศาสนิกชนที่ดีในการให้การอุปถัมภ์กิจกรรมทางศาสนาอย่างสม่ำเสมอ
  ให้การสนับสนุนกิจกรรมทางด้านการศึกษา การพัฒนาความรู้ทางวิชาชีพ
  ความสามารถทางด้านกีฬา การช่วยเหลือผู้ด้อยโอกาส
  การช่วยเหลือผู้ประสบภัยต่างๆอย่างสม่ำเสมอ
  ปัจจุบันบริษัทยังได้สร้างสรรค์กิจกรรมที่ให้ประโยชน์ต่อสังคมหลายโครงการ
  รายละเอียดดังแสดงไว้ในหัวข้อ “8.7 กิจกรรมเพื่อสังคม”

  สิ่งแวดล้อม

  บริษัทดำเนินธุรกิจโดยคำนึงถึงการอนุรักษ์สิ่งแวดล้อม
  และมาตรฐานการจัดการเกี่ยวกับความปลอดภัย รวมทั้งการเป็นพลเมืองดี
  โดยการปฏิบัติให้เป็นไปตามข้อกำหนดของกฎหมาย หรือข้อบังคับต่างๆที่เกี่ยวข้อง
  รับผิดชอบต่อสังคมโดยการใช้ทรัพยากรอย่างชาญฉลาด
  พร้อมทั้งส่งเสริมและรณรงค์การอนุรักษ์ทรัพยากรธรรมชาติอย่างต่อเนื่อง
  บริษัทมีนโยบายให้พนักงานร่วมมือกันในการอนุรักษ์และประหยัดทรัพยากร
  โดยได้มีการประชาสัมพันธ์เพื่อเป็นการกระตุ้นให้พนักงานมีการปฏิบัติอย่างต่อเนื่องผ่านสื่อต่างๆ
  เช่น ผ่านทาง e-mail ติดบอร์ดประชาสัมพันธ์ การประกาศผ่านเสียงตามสายของบริษัท
  สื่อเคลื่อนที่ จดหมายข่าว และ Road show เช่นกิจกรรม ล.ลิงประหยัดพลังงาน
  ซึ่งจัดขึ้นต่อเนื่อง 4 ปีเริ่มตั้งแต่ปี 2551 ซึ่งในปี 2554 นี้ได้จัดโครงการภายใต้ชื่อ ล.ลิง
  Super Save ลดทุกชั้น ทุกแผนก โดยรณรงค์การประหยัดการใช้ทรัพยากรและพลังงานของบริษัท
  มีการประชาสัมพันธ์ในช่วงไตรมาสแรกของทุกปี
  และต่อเนื่องตลอดทั้งปีโดยผ่านสื่อประชาสัมพันธ์ภายในต่างๆ
  รวมถึงกิจกรรมให้ความรู้และฝึกอบรมพนักงานในเรื่องสิ่งแวดล้อม ความปลอดภัย
  และสาธารณสุขอยู่เสมอ โดยการจัดอบรมสัมมนา และเผยแพร่ผ่าน e-mail เป็นต้น

  3.2 การไม่ละเมิดสิทธิมนุษยชน

  บริษัทยึดหลักสิทธิมนุษยชนเป็นหลักปฏิบัติร่วมกัน พนักงานทุกคนจะต้องไม่กระทำการใดๆ
  หรือส่งเสริมให้มีการละเมิดสิทธิมนุษยชนโดยเคร่งครัด ปฏิบัติต่อพนักงานทุกคนด้วยความเสมอภาค
  ไม่เลือกปฏิบัติไม่ว่าจะเป็นในเรื่องของเชื้อชาติ สัญชาติ ภาษา ศาสนา เพศ อายุ การศึกษา
  พนักงานต้องปฏิบัติต่อกันด้วยความเคารพ ให้เกียรติซึ่งกันและกัน
  ประพฤติตนเหมาะสมกับหน้าที่การงาน ตามระเบียบข้อบังคับของบริษัท
  และตามขนบธรรมเนียมประเพณี โดยไม่สร้างความเสื่อมเสียต่อภาพลักษณ์บริษัท

  3.3 การไม่ละเมิดทรัพย์สินทางปัญญาหรือลิขสิทธิ์

  บริษัทมีนโยบายในการปฏิบัติเกี่ยวกับการไม่ละเมิดทรัพย์สินทางปัญญาหรือลิขสิทธิ์
  โดยบริษัทมีแนวทางในการดำเนินการเกี่ยวกับเรื่องดังกล่าว อาทิ
  พนักงานทุกคนจะต้องลงนามในบันทึกข้อตกลงการไม่กระทำผิดเกี่ยวกับคอมพิวเตอร์
  และการไม่ละเมิดทรัพย์สินทางปัญญา
  บริษัทมีการกำหนดนโยบายการใช้งานระบบเทคโนโลยีสารสนเทศของกลุ่มบริษัทสามารถ
  และได้มีการตรวจสอบการใช้ระบบโปรแกรมซอฟต์แวร์การทำงานของพนักงาน
  เพื่อป้องกันการใช้ซอฟต์แวร์ที่ละเมิดลิขสิทธิ์ หรือไม่เกี่ยวข้องกับการทำงาน

  3.4 การรับและให้ของขวัญ ทรัพย์สิน ของกำนัล หรือประโยชน์อื่นใด

  บริษัทมีนโยบายในการรับหรือการให้ตามประเพณีและศีลธรรมจรรยา
  เพื่อแสดงออกถึงความกตัญญูกตเวที
  หรือเป็นการรักษาสัมพันธภาพทางธุรกิจโดยปกติอันเป็นสิ่งพึงปฏิบัติตามความเหมาะสม
  นโยบายที่กำหนดขึ้นครอบคลุมแนวปฏิบัติเกี่ยวกับเรื่องต่างๆ ดังนี้

  - การรับหรือการให้ทรัพย์สิน หรือประโยชน์อื่นใดอันอาจสร้างการจูงใจในการตัดสินใจอย่างไม่
  ชอบธรรม

  - การรับหรือการให้ของขวัญ ของที่ระลึก

  - การทำธุรกรรมกับภาครัฐ

  3.5 การแจ้งเรื่องร้องเรียน

  นอกจากนั้น คณะกรรมการได้ให้ความสำคัญต่อการมีส่วนร่วมของผู้มีส่วนได้เสียในการเสริมสร้าง
  ผลการดำเนินงานของบริษัท เพื่อสร้างความยั่งยืนให้กับกิจการ
  โดยการจัดให้มีช่องทางสำหรับให้ผู้มีส่วนได้เสียสามารถส่งความคิดเห็น
  หรือข้อเสนอแนะอันเป็นประโยชน์ และสร้างมูลค่าเพิ่ม
  ให้กับบริษัทได้โดยการส่งจดหมายทางไปรษณีย์ตามที่อยู่ที่ได้แจ้งไว้บนเว็บไซต์ของบริษัท
  (www.i-mobilephone.com) ในส่วนของ “ติดต่อเรา” (Contact us)
  ซึ่งรายละเอียดในการติดต่อมีดังนี้

  ส่งจดหมายถึง : เลขานุการคณะกรรมการตรวจสอบ

  บริษัท สามารถ ไอ-โมบาย จำกัด (มหาชน)

  99/4 หมู่ 4 อาคารซอฟต์แวร์ปาร์ค ชั้น 32 ถ.แจ้งวัฒนะ

  ต.คลองเกลือ อ.ปากเกร็ด จ.นนทบุรี 11120

  หรือส่ง E-mail ไปที่ : boonrut.m@i-mobile.samartcorp.com

  เลขานุการคณะกรรมการตรวจสอบจะเป็นผู้รวบรวมข้อมูลเพื่อเสนอให้คณะกรรมการตรวจสอบพิจารณา
  และสรุปผลเพื่อรายงานคณะกรรมการบริษัทต่อไป ทั้งนี้
  บริษัทมีนโยบายในการคุ้มครองผู้ส่งความคิดเห็นหรือข้อเสนอแนะ
  โดยจะเก็บรักษาข้อมูลของบุคคลดังกล่าวไว้เป็นความลับ

หมวดที่ 4 การเปิดเผยข้อมูลและความโปร่งใส

บริษัทมีนโยบายในการเปิดเผยข้อมูลและสารสนเทศทั้งข้อมูลทางการเงิน
ข้อมูลทั่วไปที่สำคัญเกี่ยวกับธุรกิจ และผลประกอบการของบริษัทที่ตรงต่อความเป็นจริง ครบถ้วน
เพียงพอ สม่ำเสมอ ทันเวลา อย่างทั่วถึง และเท่าเทียมกัน ซึ่งแสดงให้เห็นถึงผลการดำเนินงาน
และฐานะทางการเงินที่แท้จริงของบริษัท รวมทั้งทิศทางการดำเนินธุรกิจของบริษัทในอนาคต
โดยได้เผยแพร่ข้อมูลข่าวสารต่างๆดังกล่าว เพื่อให้ผู้ถือหุ้น ผู้ลงทุน
และผู้ที่เกี่ยวข้องได้รับทราบผ่านช่องทางต่างๆได้แก่ ระบบข่าวของตลาดหลักทรัพย์ฯ
เว็บไซต์ของบริษัท (www.i-mobilephone.com) รายงานประจำปี
แบบแสดงรายการข้อมูลประจำปี (แบบ 56-1) การแถลงข่าว และการจัดกิจกรรมพบปะนักลงทุน
เป็นต้น

คณะกรรมการบริษัท ได้ดูแลให้มีการปฏิบัติตามกฎหมาย ข้อบังคับ
และระเบียบที่เกี่ยวข้องกับการเปิดเผยข้อมูลและความโปร่งใสอย่างเคร่งครัด
โดยในปีที่ผ่านมาบริษัทไม่เคยถูกสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) หรือตลาดหลักทรัพย์ฯ ดำเนินการใดๆ
อันเนื่องมาจากการไม่เปิดเผยข้อมูลตามข้อกำหนด ทั้งนี้ คณะกรรมการได้ดำเนินการต่างๆ
เกี่ยวกับการเปิดเผยข้อมูลดังต่อไปนี้

การจัดให้มีช่องทางในการเปิดเผยข้อมูลอย่างหลากหลาย นอกเหนือจากการรายงานผ่านระบบข่าวของตลาดหลักทรัพย์ฯ ดังนี้

 - รายงานประจำปี และแบบแสดงรายการข้อมูลประจำปี (แบบ 56-1) 

คณะกรรมการได้จัดให้มีการจัดทำรายงานประจำปี และแบบแสดงรายการข้อมูลประจำปี (แบบ 56-1) ที่มีข้อมูลถูกต้อง ครบถ้วน เป็นไปตามข้อกำหนดของตลาดหลักทรัพย์ฯ ตลอดจนมีความชัดเจน เพียงพอที่จะสะท้อนให้เห็นการดำเนินงานของบริษัทในรอบปีที่ผ่านมา อาทิ โครงสร้างขององค์กร ลักษณะการประกอบธุรกิจ ฐานะการเงินและผลการดำเนินงาน โครงสร้างคณะกรรมการ รวมทั้งการปฏิบัติหน้าที่ในรอบปีที่ผ่านมาของคณะกรรมการบริษัทและคณะอนุกรรมการต่างๆ เป็นต้น 

เว็บไซต์ของบริษัท

คณะกรรมการตระหนักดีว่าในปัจจุบันการเปิดเผยข้อมูลผ่านทางเว็บไซต์ เป็นช่องทางที่สะดวก รวดเร็ว ผู้ถือหุ้นและผู้ที่เกี่ยวข้องสามารถเข้าถึงข้อมูลได้ง่าย มีความเท่าเทียมกันในการรับทราบข้อมูล และน่าเชื่อถือ ดังนั้นคณะกรรมการจึงได้ดูแลให้มีการเปิดเผยข้อมูลต่างๆ เกี่ยวกับบริษัทไว้บนเว็บไซต์ของบริษัท (www.i-mobilephone.com) ทั้งภาษาไทยและภาษาอังกฤษ เพิ่มเติมจากที่ได้เคยเปิดเผยไว้ในรายงานประจำปี อาทิ นโยบายการกำกับดูแลกิจการ จริยธรรมธุรกิจ ข่าวที่บริษัทเผยแพร่ งบการเงิน รวมทั้งรายงานประจำปี และแบบแสดงรายการข้อมูลประจำปี (แบบ 56-1) ซึ่งสามารถดาวน์โหลดข้อมูลดังกล่าวได้ เป็นต้น 

  - ผู้ลงทุนสัมพันธ์

  บริษัทได้จัดตั้งหน่วยงานนักลงทุนสัมพันธ์ (Investor Relations)
  เพื่อให้บริการข้อมูลและข่าวสารกิจกรรมต่างๆ ของบริษัทกับผู้ลงทุน ผู้ถือหุ้น นักวิเคราะห์
  และประชาชนทั่วไป ผ่านช่องทางต่างๆ เช่น เว็บไซต์ของบริษัท กิจกรรมจัดการลงทุน (Road
  show) การประชุมร่วมกับนักวิเคราะห์ การประชุมทางโทรศัพท์ เป็นต้น
  ทั้งนี้ผู้ลงทุนสามารถติดต่อหน่วยงานดังกล่าวได้ที่หมายเลขโทรศัพท์ 0-2502-6583 หรือที่
  www.i-mobilephone.com หรือที่อีเมล์ Pongthep.V@samartcorp.com

  นอกเหนือจากการเปิดเผยข้อมูลตามหน้าที่ภายใต้ข้อบังคับของกฎหมายและหน่วยงานที่เกี่ยวข้องแล้ว
  บริษัทยังได้จัดประชุมแถลงข้อมูลผลการดำเนินงานในแต่ละไตรมาสให้แก่ผู้ถือหุ้น นักลงทุน
  นักวิเคราะห์ และประชาชนทั่วไป โดยมีคณะกรรมการบริหารเข้าร่วมประชุมเพื่อชี้แจง
  และเปิดโอกาสให้ผู้เข้าร่วมประชุมได้ซักถามข้อมูลต่างๆ

  โดยในปี 2554 บริษัทมีการเสนอผลงานให้แก่นักวิเคราะห์ นักลงทุน เป็นระยะๆอย่างสม่ำเสมอ
  ตามแผนงาน ซึ่งสรุปได้ดังนี้

  - กิจกรรมพบปะนักวิเคราะห์และนักลงทุน จำนวน 38 ครั้ง

  - การแถลงข่าวเกี่ยวกับผลการดำเนินงานของบริษัท จำนวน 4 ครั้ง

  - โรดโชว์ จำนวน 2 ครั้ง

-   การเปิดเผยข้อมูลเกี่ยวกับคณะกรรมการและคณะอนุกรรมการต่างๆได้แก่

  - โครงสร้างคณะกรรมการ บทบาทหน้าที่และความรับผิดชอบ
  รวมทั้งการปฏิบัติหน้าที่ในปีที่ผ่านมาของคณะกรรมการและคณะอนุกรรมการแต่ละคณะ
  และมีการเปิดเผยข้อมูลของกรรมการไว้ในเว็บไซต์ ของบริษัท

  - ค่าตอบแทนกรรมการและผู้บริหาร
  บริษัทได้กำหนดนโยบายค่าตอบแทนกรรมการไว้อย่างชัดเจนและโปร่งใส
  โดยค่าตอบแทนอยู่ในระดับที่เหมาะสมเทียบเคียงได้กับอุตสาหกรรมลักษณะเดียวกัน
  และสูงเพียงพอที่จะรักษากรรมการที่มีคุณสมบัติตามที่ต้องการไว้ได้
  กรรมการที่ได้รับมอบหมายหน้าที่และความรับผิดชอบเพิ่มขึ้นในคณะอนุกรรมการต่างๆ
  จะได้รับค่าตอบแทนเพิ่มตามความเหมาะสม
  โดยคณะกรรมการสรรหาและกำหนดค่าตอบแทนจะเป็นผู้พิจารณากลั่นกรองและเสนอค่าตอบแทนของกรรมการในแต่ละปี
  เสนอคณะกรรมการบริษัทพิจารณาก่อนนำเสนอต่อที่ประชุมผู้ถือหุ้นเพื่ออนุมัติ

  ทั้งนี้ บริษัทได้มีการเปิดเผยข้อมูลดังกล่าว
  รวมทั้งค่าตอบแทนกรรมการเป็นรายบุคคลไว้ในรายงานประจำปี
  และแบบแสดงรายการข้อมูลประจำปี (แบบ 56-1) ของบริษัท
  ซึ่งสามารถดูรายละเอียดได้ในหัวข้อ “8. การจัดการ”

-   ความรับผิดชอบของคณะกรรมการต่อรายงานทางการเงิน

  คณะกรรมการบริษัทเป็นผู้รับผิดชอบต่องบการเงินรวมของบริษัท และบริษัทย่อย
  และสารสนเทศทาง การเงินที่ปรากฏในรายงานประจำปี
  งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
  โดยเลือกใช้นโยบายบัญชีที่เหมาะสม และถือปฏิบัติอย่างสม่ำเสมอ
  และใช้ดุลยพินิจอย่างระมัดระวังและประมาณการที่ดีที่สุดในการจัดทำ
  รวมทั้งมีการเปิดเผยข้อมูลสำคัญอย่างเพียงพอใน หมายเหตุประกอบงบการเงิน
  และผ่านการตรวจสอบจากผู้สอบบัญชีภายนอกที่มีความเป็นอิสระ
  สามารถแสดงความเห็นได้อย่างตรงไปตรงมา
  มีคุณสมบัติที่ได้รับการยอมรับและได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) เพื่อเพิ่มความเชื่อมั่นและความน่าเชื่อถือของรายงานทางการเงินอีกด้วย นอกจากนี้
  บริษัทไม่มีประวัติการถูกสั่งให้แก้ไขงบการเงินจากตลาดหลักทรัพย์ฯ และ ก.ล.ต.

  คณะกรรมการได้จัดให้มีการดำรงรักษาไว้ซึ่งระบบการควบคุมภายในที่มีประสิทธิผล
  เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
  และเพียงพอที่จะดำรงไว้ซึ่งทรัพย์สินและเพื่อให้ทราบจุดอ่อน
  เพื่อป้องกันมิให้เกิดการทุจริตหรือดำเนินการที่ผิดปกติอย่างมีสาระสำคัญ
  ในการนี้คณะกรรมการได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ
  เป็นผู้ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
  รวมทั้งได้แสดงความเห็นเกี่ยวกับเรื่องดังกล่าวไว้ในรายงานของคณะกรรมการตรวจสอบ
  ซึ่งปรากฏอยู่ในรายงานประจำปี นอกจากนั้น
  คณะกรรมการบริษัทยังได้จัดทำรายงานความรับผิดชอบของคณะกรรมการต่อรายงานทางการเงินของบริษัทด้วย

หมวดที่ 5 บทบาทหน้าที่และความรับผิดชอบของคณะกรรมการ

  5.1 คุณสมบัติของคณะกรรมการ

  คณะกรรมการบริษัทประกอบด้วยกรรมการที่มีคุณสมบัติหลากหลาย ทั้งในด้านทักษะ ประสบการณ์
  ความสามารถเฉพาะด้านที่เป็นประโยชน์กับบริษัท
  รวมทั้งเป็นผู้ที่มีภาวะผู้นำและวิสัยทัศน์กว้างไกลอันจะช่วยให้การดำเนินงานของบริษัทบรรลุตามวัตถุประสงค์และเป้าหมายที่กำหนดไว้
  ซึ่งกรรมการของบริษัท ทั้ง 9 ท่าน
  มีคุณสมบัติเป็นไปตามคุณสมบัติของกรรมการบริษัทตามที่ได้กำหนดไว้ในหัวข้อ “8.การจัดการ”
  นอกจากนั้น
  กรรมการทุกท่านยังได้อุทิศเวลาและความพยายามในการปฏิบัติหน้าที่กรรมการอย่างเต็มที่

  5.2 ความเป็นอิสระจากฝ่ายจัดการของคณะกรรมการ

การแยกตำแหน่งประธานกรรมการและประธานเจ้าหน้าที่บริหาร

  คณะกรรมการบริษัทมีบทบาทสำคัญในการกำกับดูแลกิจการเพื่อประโยชน์สูงสุดของบริษัทและ
  ผู้ถือหุ้นโดยรวม ดังนั้นเพื่อให้เกิดความสมดุลในอำนาจการดำเนินงาน
  บริษัทได้แยกตำแหน่งประธานกรรมการ และประธานเจ้าหน้าที่บริหาร
  มิให้เป็นบุคคลเดียวกันโดยประธานกรรมการของบริษัทเป็นกรรมการอิสระตามความหมายของตลาดหลักทรัพย์แห่งประเทศไทย
  และไม่มีความสัมพันธ์ใดๆ กับฝ่ายบริหาร

การถ่วงดุลของกรรมการที่ไม่เป็นผู้บริหาร

  โครงสร้างคณะกรรมการบริษัทในปัจจุบัน ประกอบด้วยกรรมการที่มีประสบการณ์
  ความรู้และความชำนาญจากหลากหลายสาขา จำนวน 9 ท่าน ประกอบด้วย

  - กรรมการที่เป็นอิสระ จำนวน 3 ท่าน (1 ใน 3 ของกรรมการทั้งคณะ)

  - กรรมการที่เป็นผู้บริหาร จำนวน 3 ท่าน ( เป็นตัวแทนของผู้ถือหุ้นรายใหญ่)

  - กรรมการที่ไม่เป็นผู้บริหาร จำนวน 3 ท่าน (เป็นตัวแทนของผู้ถือหุ้นรายใหญ่)

  การมีโครงสร้างกรรมการดังกล่าว
  เพื่อให้ผู้มีส่วนได้เสียสามารถมั่นใจได้ว่ากรรมการสามารถปฏิบัติหน้าที่ในฐานะตัวแทนของผู้ถือหุ้นได้อย่างเป็นอิสระ
  และมีการถ่วงดุลที่เหมาะสม

บทบาทหน้าที่ความรับผิดชอบของคณะกรรมการบริษัทและประธานเจ้าหน้าที่บริหาร

  บริษัทได้มีการแบ่งแยกอำนาจหน้าที่และความรับผิดชอบระหว่างคณะกรรมการบริษัท
  และประธานเจ้าหน้าที่บริหาร ซึ่งเป็นผู้บริหารสูงสุดของบริษัทไว้อย่างชัดเจน
  โดยคณะกรรมการมีบทบาทในการกำกับดูแลให้การบริหารจัดการเป็นไปตามเป้าหมายและแนวทางที่จะก่อให้เกิดประโยชน์สูงสุดแก่
  ผู้ถือหุ้น โดยคำนึงถึงผลประโยชน์ของผู้มีส่วนได้เสียทุกฝ่าย
  ไม่แสวงหาผลประโยชน์แก่ตนเองหรือแก่ผู้หนึ่งผู้ใด
  ไม่ดำเนินการใดๆที่เป็นการขัดแย้งหรือแข่งขันกับผลประโยชน์ของบริษัท และบริษัทในเครือ
  โดยยึดหลักจริยธรรมที่ดี ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริต
  ทั้งนี้ ให้รวมถึงการดูแลให้การดำเนินกิจการเป็นไปตามวัตถุประสงค์ ข้อบังคับของบริษัท
  มติคณะกรรมการ มติที่ประชุมผู้ถือหุ้น ตลอดจนกฎหมาย หลักเกณฑ์
  ข้อบังคับของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
  ส่วนประธานเจ้าหน้าที่บริหาร
  ทำหน้าที่เป็นหัวหน้าคณะหรือผู้นำคณะผู้บริหารของบริษัทในการบริหารจัดการ
  และควบคุมดูแลการดำเนินกิจการที่เกี่ยวข้องกับการบริหารงานทั่วไปของบริษัท
  ทั้งนี้รายละเอียดขอบเขตอำนาจหน้าที่และความรับผิดชอบของคณะกรรมการบริษัท
  และประธานเจ้าหน้าที่บริหาร ได้แสดงไว้ในหัวข้อ “8.การจัดการ”

  5.3 การดำรงตำแหน่งกรรมการในบริษัทจดทะเบียนอื่น

นโยบายการดำรงตำแหน่งกรรมการในบริษัทจดทะเบียนอื่นของกรรมการ

  เพื่อประสิทธิภาพในการปฏิบัติหน้าที่ในฐานะกรรมการบริษัท
  คณะกรรมการบริษัทได้กำหนดนโยบายในการดำรงตำแหน่งกรรมการในบริษัทจดทะเบียนอื่นของกรรมการแต่ละท่านให้ไม่เกิน
  3 บริษัท อย่างไรก็ตาม กรรมการบริษัททั้ง 9 ท่าน
  ไม่มีท่านใดที่ดำรงตำแหน่งกรรมการในบริษัทจดทะเบียนอื่นเกิน 3 บริษัท
  ซึ่งเป็นการแสดงให้เห็นว่าคณะกรรมการของบริษัทสามารถอุทิศเวลาในการปฏิบัติหน้าที่อย่างมีประสิทธิภาพได้ดีเกินกว่านโยบายที่กำหนดไว้
  และเกินกว่าหลักการกำกับดูแลกิจการที่กำหนดไว้ให้ไม่เกิน 5 บริษัท

นโยบายการดำรงตำแหน่งกรรมการในบริษัทอื่นของผู้บริหารระดับสูง

  คณะกรรมการบริษัทได้กำหนดนโยบายในการดำรงตำแหน่งกรรมการในบริษัทอื่นของผู้บริหารระดับสูง
  โดยกำหนดให้ก่อนที่ผู้บริหารท่านใดจะไปดำรงตำแหน่งกรรมการในบริษัทอื่น
  จะต้องแจ้งให้คณะกรรมการบริหารทราบเพื่อพิจารณาอนุมัติ
  ทั้งนี้ต้องไม่เป็นกรรมการในบริษัทที่ดำเนินธุรกิจสภาพอย่างเดียวกับบริษัท
  หรือเป็นการแข่งขันกับกิจการของบริษัท

  5.4 ความโปร่งใสในการสรรหากรรมการและผู้บริหาร

  คณะกรรมการบริษัทได้จัดให้มีกระบวนการในการสรรหาและคัดเลือกกรรมการและผู้บริหารของบริษัทอย่างโปร่งใส
  โดยสามารถดูรายละเอียดได้ในหัวข้อ “8.การจัดการ”

  5.5 ผลการดำเนินงานของคณะกรรมการในปีที่ผ่านมา

การกำหนดนโยบายและทิศทางการดำเนินธุรกิจ

  คณะกรรมการบริษัทมีส่วนในการกำหนดและให้ความเห็นชอบวิสัยทัศน์ พันธกิจ
  นโยบายการกำกับดูแลกิจการ จริยธรรมธุรกิจ กลยุทธ์ เป้าหมาย ทิศทางการดำเนินงาน
  แผนธุรกิจ และงบประมาณของบริษัท รวมทั้งระบบการควบคุมภายใน การตรวจสอบภายใน
  มาตรการบริหารความเสี่ยง ตลอดจนกำกับดูแลให้ฝ่ายจัดการดำเนินการให้เป็นไปตามแผนธุรกิจ
  และงบประมาณที่กำหนดไว้อย่างมีประสิทธิภาพและประสิทธิผล
  เพื่อเพิ่มมูลค่าทางเศรษฐกิจสูงสุดให้แก่กิจการและความมั่นคงสูงสุดให้แก่ผู้ถือหุ้น
  โดยคำนึงถึงผลประโยชน์ของผู้มีส่วนได้เสียทุกฝ่าย
  ไม่แสวงหาผลประโยชน์แก่ตนเองหรือแก่ผู้หนึ่งผู้ใด
  ไม่ดำเนินการใดๆที่เป็นการขัดแย้งหรือแข่งขันกับผลประโยชน์ของบริษัท และบริษัทในเครือ
  โดยยึดหลักจริยธรรมที่ดี ปฏิบัติหน้าที่ด้วยความซื่อสัตย์สุจริต
  ทั้งนี้ให้รวมถึงการดูแลให้การดำเนินกิจการเป็นไปตามวัตถุประสงค์ ข้อบังคับของบริษัท
  ตลอดจนกฎหมาย หลักเกณฑ์ ข้อบังคับของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และ ตลาดหลักทรัพย์ (ก.ล.ต.)

  ทั้งนี้ บริษัทได้เผยแพร่วิสัยทัศน์
  รวมทั้งนโยบายการกำกับดูแลกิจการและจริยธรรมธุรกิจไว้บนเว็บไซต์ของบริษัท
  (www.i-mobilephone.com) โดยได้มอบหมายให้คณะกรรมการกำกับดูแลกิจการ
  ทำหน้าที่สอดส่องดูแลให้กรรมการ ผู้บริหาร และพนักงานได้ยึดถือปฏิบัติอย่างเคร่งครัด

การแต่งตั้งคณะอนุกรรมการ

เพื่อกำกับดูแลให้ฝ่ายจัดการบริหารกิจการให้เป็นไปตามนโยบายที่กำหนดไว้อย่างมีประสิทธิภาพ คณะกรรมการบริษัทได้แต่งตั้งคณะอนุกรรมการเพื่อช่วยในการกำกับดูแลกิจการของบริษัท และช่วยแบ่งเบาภาระของคณะกรรมการบริษัทในการตรวจสอบหรือพิจารณาเรื่องต่างๆ ที่สำคัญต่อบริษัท โดยคณะอนุกรรมการของบริษัทมีทั้งหมด 5 คณะ ดังนี้

  - คณะกรรมการตรวจสอบ

  - คณะกรรมการบริหาร

  - คณะกรรมการกำกับดูแลกิจการ

-   คณะกรรมการสรรหาและกำหนดค่าตอบแทน

-   คณะกรรมการบริหารความเสี่ยง

  สำหรับรายละเอียดบทบาท ภาระหน้าที่ ความรับผิดชอบ
  และองค์ประกอบของแต่ละคณะได้แสดงไว้ในหัวข้อ “8. การจัดการ”
  นอกจากนั้นคณะกรรมการยังได้กำหนดให้มีกฎบัตรของคณะอนุกรรมการต่างๆ
  และเผยแพร่ไว้ในเว็บไซต์ของบริษัท (www.i-mobilephone.com)

การประชุมคณะกรรมการ และคณะอนุกรรมการ

1) คณะกรรมการบริษัท

  คณะกรรมการบริษัทมีกำหนดการประชุมประจำทุกไตรมาสและมีการประชุมพิเศษเพิ่มเติมตามความจำเป็น
  โดยหน่วยงานเลขานุการบริษัทได้จัดส่งกำหนดการประชุมเป็นการล่วงหน้า
  และแจ้งให้กรรมการแต่ละท่านทราบกำหนดการดังกล่าว
  เพื่อให้กรรมการสามารถจัดเวลาในการเข้าร่วมประชุมได้
  ซึ่งในหนังสือเชิญประชุมมีการกำหนดวาระการประชุมชัดเจน
  และมีวาระพิจารณาติดตามผลการดำเนินงานเป็นประจำ
  หน่วยงานเลขานุการบริษัทได้จัดส่งหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้า
  เพื่อให้คณะกรรมการได้มีเวลาศึกษาข้อมูลก่อนเข้าร่วมประชุม
  ปกติการประชุมแต่ละครั้งจะใช้เวลาประมาณ 2 ชั่วโมง โดยในปี 2554
  คณะกรรมการบริษัทมีการประชุมทั้งสิ้น 7 ครั้ง โดยการเข้าร่วมประชุมของกรรมการแต่ละท่าน
  สรุปได้ดังนี้

+---------------------------+---------------------+-------------------+
| รายชื่อ                     | จำนวนปีที่ดำรงตำแหน่ง   | การเข้าร่วมประชุม/   |
|                           |                     |                   |
|                           | (ปี/เดือน)            | การประชุมทั้งหมด     |
+===========================+=====================+===================+
| 1. ศาสตราจารย์ศุภชัย         | 6/7                 | 7/7               |
| พิศิษฐวานิช                  |                     |                   |
|                           | 8/3                 | 7/7               |
| 2. ดร. โชติวิทย์ ชยวัฒนางกูร   |                     |                   |
|                           | 8/3                 | 7/7               |
| 3. นายคันธิศ อรัณยกานนท์      |                     |                   |
|                           | 8/3                 | 7/7               |
| 4. นายเจริญรัฐ วิไลลักษณ์      |                     |                   |
|                           | 8/3                 | 7/7               |
| 5. นายวัฒน์ชัย วิไลลักษณ์       |                     |                   |
|                           | 8/3                 | 7/7               |
| 6. นายธนานันท์ วิไลลักษณ์      |                     |                   |
|                           | 8/3                 | 7/7               |
| 7. นายจง ดิลกสมบัติ          |                     |                   |
|                           | 3/2                 | 3/7^(*)           |
| 8. นายอัซวัน คาน บิน ออสมัน   |                     |                   |
| คาน                       | 2/8                 | 1/2¹⁾             |
|                           |                     |                   |
| 9. นายเรซ่า บิน อับดุล ราฮิม   | 0/7                 | 2/3²⁾             |
|                           |                     |                   |
| 10.นายโดนัล เจมส์ เร        |                     |                   |
+---------------------------+---------------------+-------------------+

  หมายเหตุ * มีภารกิจในต่างประเทศ

  ¹⁾ ลาออกจากการเป็นกรรมการบริษัท และกรรมการสรรหาและกำหนดค่าตอบแทน เมื่อวันที่ 7
  เมษายน 2554

  ²⁾ ได้รับการแต่งตั้งเป็นกรรมการบริษัท และกรรมการสรรหาและกำหนดค่าตอบแทน เมื่อวันที่

  11 พฤษภาคม 2554

  ในปี 2554 คณะกรรมการบริษัทได้พิจารณาเรื่องต่างๆ สรุปได้ดังนี้

  - งบการเงินสำหรับปี 2553 และแต่ละไตรมาสของปี 2554

  - ผลการประเมินความเพียงพอของระบบการควบคุมภายในของบริษัท

  - การจ่ายเงินปันผลสำหรับผลการดำเนินงานประจำปี 2553

  - รายงานผลการดำเนินงานของคณะอนุกรรมการ สำหรับปี 2553

  - แต่งตั้งกรรมการในคณะอนุกรรมการต่างๆ

  - รายการที่เกี่ยวโยงกัน

  - แผนธุรกิจประจำปี 2555

  - ผลการประเมินตนเองของคณะกรรมการบริษัทประจำปี 2553
  และการกำหนดหลักเกณฑ์ในการประเมินตนเองของคณะกรรมการบริษัท
  และหลักเกณฑ์การประเมินผลการปฏิบัติงานของประธานกรรมการบริหารประจำปี 2554

  - เรื่องเกี่ยวกับการประชุมสามัญผู้ถือหุ้นประจำปี 2554 ก่อนนำเสนอต่อที่ประชุมผู้ถือหุ้น

  - อัตราการขึ้นเงินเดือนประจำปี 2555 และการกำหนดโบนัสประจำปี 2554

  - การประกันความรับผิดชอบของกรรมการและเจ้าหน้าที่ของบริษัท

  - กำหนดวันประชุมคณะกรรมการ คณะอนุกรรมการ และสามัญผู้ถือหุ้นประจำปี 2555

  - การใช้และการแก้ไขวงเงินสินเชื่อกับสถาบันการเงินต่างๆ

  - เรื่องอื่นๆ ที่เกี่ยวกับการดำเนินงานของบริษัท

  ทั้งนี้ ได้มีการจดบันทึกการประชุมเป็นลายลักษณ์อักษร
  จัดเก็บรายงานการประชุมที่ผ่านการรับรองจากคณะกรรมการพร้อมให้คณะกรรมการและผู้ที่เกี่ยวข้องตรวจสอบได้

  นอกจากนี้ ในระหว่างปีกรรมการที่ไม่เป็นผู้บริหารมีการประชุมกันเองตามความจำเป็น
  เพื่ออภิปรายปัญหาต่างๆ เกี่ยวกับการจัดการที่อยู่ในความสนใจโดยไม่มีฝ่ายจัดการร่วมอยู่ด้วย

2) คณะอนุกรรมการ

  ในปี 2554 คณะอนุกรรมการชุดต่างๆ มีจำนวนครั้งในการประชุม
  และประวัติการเข้าร่วมประชุมของกรรมการแต่ละท่าน สรุปได้ดังนี้

+-----------------------+--------+-------+--------+--------+--------+
| รายชื่อ                 | การเ   |       |        |        |        |
|                       | ข้าร่วมป |       |        |        |        |
|                       | ระชุม/ก |       |        |        |        |
|                       | ารประช |       |        |        |        |
|                       | ุมทั้งหมด |       |        |        |        |
+=======================+========+=======+========+========+========+
|                       | คณะกร  | คณะกร | คณะก   | คณะก   | คณะกร  |
|                       | รมการต | รมการ | รรมการ | รรมการ | รมการบ |
|                       | รวจสอบ | บริหาร | กำกับดูแ |        | ริหารคว |
|                       |        |       | ลกิจการ | สรร    | ามเสี่ยง |
|                       |        |       |        | หาและก |        |
|                       |        |       |        | ำหนดค่า |        |
|                       |        |       |        | ตอบแทน |        |
+-----------------------+--------+-------+--------+--------+--------+
| 1. ศาสตราจารย์ศุภชัย     | 5/5    | 16/16 | 2/2    | 3/3    | 4/4    |
| พิศิษฐวานิช              |        |       |        |        |        |
|                       | 5/5    | 16/16 | 2/2    | 3/3    | 4/4    |
| 2. ดร. โชติวิทย์         |        |       |        |        |        |
| ชยวัฒนางกูร             | 5/5    | 16/16 | 2/2    | 1/1¹⁾  | 4/4    |
|                       |        |       |        |        |        |
| 3. นายคันธิศ อรัณยกานนท์  |        |       | 2/2    | 1/1²⁾  | 4/4    |
|                       |        |       |        |        |        |
| 4. นายวัฒน์ชัย วิไลลักษณ์   |        |       |        | 3/3    | 4/4    |
|                       |        |       |        |        |        |
| 5. นายธนานันท์ วิไลลักษณ์  |        |       |        |        | 4/4    |
|                       |        |       |        |        |        |
| 6. นายจง ดิลกสมบัติ      |        |       |        |        |        |
|                       |        |       |        |        |        |
| 7. นายเรซ่า บิน อับดุล    |        |       |        |        |        |
| ราฮิม                  |        |       |        |        |        |
|                       |        |       |        |        |        |
| 8. นายโดนัล เจมส์ เร    |        |       |        |        |        |
|                       |        |       |        |        |        |
| 9. นายศิริชัย รัศมีจันทร์    |        |       |        |        |        |
|                       |        |       |        |        |        |
| 10. นายไพโรจน์ วโรภาษ  |        |       |        |        |        |
|                       |        |       |        |        |        |
| 11. นายดิลกพัฒน์         |        |       |        |        |        |
| นิศามณีวงศ์              |        |       |        |        |        |
|                       |        |       |        |        |        |
| 12. นายธีระวุฒิ กรีพานิช   |        |       |        |        |        |
+-----------------------+--------+-------+--------+--------+--------+

หมายเหตุ ¹⁾ ลาออกจากการเป็นกรรมการสรรหาและกำหนดค่าตอบแทน เมื่อวันที่ 7 เมษายน 2554

²⁾ ได้รับการแต่งตั้งเป็นกรรมการสรรหาและกำหนดค่าตอบแทน เมื่อวันที่ 11 พฤษภาคม 2554

  คณะอนุกรรมการทุกคณะได้ปฏิบัติหน้าที่ตามที่ได้รับหมายมอบจากคณะกรรมการบริษัท
  มีการรายงานผลการปฏิบัติหน้าที่ต่อคณะกรรมการบริษัทอย่างสม่ำเสมอ
  โดยได้รายงานการทำหน้าที่
  ในรอบปีที่ผ่านมาต่อผู้ถือหุ้นในรายงานของคณะอนุกรรมการแต่ละคณะซึ่งแสดงไว้ในรายงานประจำปีแล้ว

  5.6 ความขัดแย้งทางผลประโยชน์

  เพื่อป้องกันปัญหาความขัดแย้งทางผลประโยชน์
  บริษัทจึงได้กำหนดแนวทางปฏิบัติสำหรับกรรมการและพนักงาน
  เพื่อยึดถือเป็นแนวทางในการปฏิบัติงานดังนี้

1.  หลีกเลี่ยงการทำรายการที่เกี่ยวโยงกับตนเองที่อาจก่อให้เกิดความขัดแย้งทางผลประโยชน์กับบริษัท

2.  กรณีที่กรรมการหรือพนักงานได้มีการทำรายการที่เกี่ยวโยงกับบริษัท
    บริษัทจะดำเนินการเสมือนกับบริษัทได้กระทำกับบุคคลภายนอก
    ซึ่งกรรมการหรือพนักงานผู้นั้นจะต้องไม่มีส่วนในการพิจารณาอนุมัติ

3.  ไม่ใช้โอกาสหรือข้อมูลที่ได้จากการเป็นกรรมการหรือพนักงานในการหาผลประโยชน์ส่วนตนและในเรื่องการทำธุรกิจที่แข่งขันกับบริษัท
    หรือทำธุรกิจที่เกี่ยวเนื่อง

4.  ไม่ใช้ข้อมูลภายในเพื่อประโยชน์ของตนในการซื้อขายหุ้นของบริษัท
    หรือให้ข้อมูลภายในแก่บุคคลอื่น เพื่อประโยชน์ในการซื้อขายหุ้นของบริษัท
    และหลีกเลี่ยงหรืองดการซื้อขายหลักทรัพย์ของบริษัทในช่วง 1
    เดือนก่อนการเผยแพร่งบการเงิน หรือข้อมูลที่สำคัญที่มีผลต่อราคาหลักทรัพย์ของบริษัท

5.  ระหว่างที่ปฏิบัติงานให้บริษัท และหลังจากพ้นสภาพการปฏิบัติงานแล้ว
    พนักงานจะต้องไม่เปิดเผยข้อมูลที่ถือว่าเป็นความลับของบริษัท เพื่อประโยชน์แก่ผู้ใดทั้งสิ้น
    ไม่ว่าจะเป็นข้อมูลอิเล็กทรอนิกส์ ข้อมูลการเงิน การปฏิบัติงาน ข้อมูลธุรกิจ
    แผนงานในอนาคตของบริษัท หรือข้อมูลอื่นๆ

  โดยหากมีรายการที่อาจมีความขัดแย้งทางผลประโยชน์เกิดขึ้น
  คณะกรรมการตรวจสอบจะพิจารณาและนำเสนอคณะกรรมการบริษัทเพื่อรับทราบถึงรายการที่มีความขัดแย้งทางผลประโยชน์
  รายการที่เกี่ยวโยงกัน
  ซึ่งคณะกรรมการบริษัทได้มีการพิจารณาความเหมาะสมอย่างรอบคอบทุกครั้ง
  รวมทั้งมีการปฏิบัติตามหลักเกณฑ์ของตลาดหลักทรัพย์ฯ
  โดยราคาและเงื่อนไขเสมือนทำรายการกับบุคคลภายนอก และได้เปิดเผยรายละเอียด
  มูลค่ารายการ คู่สัญญา เหตุผลและความจำเป็นไว้ในรายงานประจำปี
  และแบบแสดงรายการข้อมูลประจำปี (แบบ 56-1) ตลอดจนในหมายเหตุประกอบงบการเงิน
  โดยการพิจารณารายการที่เกี่ยวโยงกัน
  กรรมการที่อาจมีความขัดแย้งทางผลประโยชน์จะไม่อยู่ในที่ประชุมเพื่อร่วมพิจารณาและออกเสียงลงมติ
  ทั้งนี้ รายการที่อาจมีความขัดแย้งทางผลประโยชน์ของบริษัทที่เกิดขึ้นในปี 2554
  ได้แสดงไว้ในหัวข้อ “10.รายการระหว่างกัน”

  5.7 ระบบการควบคุมและการตรวจสอบภายใน

  ที่ประชุมคณะกรรมการครั้งที่ 1/2555 เมื่อวันที่ 24 กุมภาพันธ์ 2555
  โดยมีกรรมการตรวจสอบซึ่งเป็นกรรมการอิสระทั้งสามท่านเข้าร่วมประชุม
  ได้ประเมินระบบการควบคุมภายในโดยตรวจสอบเอกสารหลักฐานจากฝ่ายบริหาร
  รวมถึงแบบประเมินความเพียงพอของระบบการควบคุมภายในที่คณะกรรมการตรวจสอบและฝ่ายบริหารจัดทำขึ้น
  จากการประเมินระบบการควบคุมภายในของบริษัทในด้านต่างๆ
  คณะกรรมการบริษัทมีความเห็นว่าบริษัทมีระบบการควบคุมภายในที่เพียงพอและเหมาะสม
  สรุปได้ดังนี้

1)  องค์กรและสภาพแวดล้อม (Organizational Control and Environment Measure)

  บริษัทมีระบบควบคุมเกี่ยวกับองค์กรและสภาพแวดล้อมอย่างพอเพียง
  โดยมีการจัดโครงสร้างองค์กร พร้อมกำหนดหน้าที่ความรับผิดชอบของแต่ละหน่วยงาน
  และอำนาจอนุมัติดำเนินการของผู้บริหาร แต่ละระดับอย่างชัดเจน
  มีการกำหนดแผนการดำเนินธุรกิจที่ชัดเจนและวัดผลได้ไว้ล่วงหน้าทุกปี และ
  มีการปรับปรุงให้สอดคล้องกับสภาพการแข่งขันทางธุรกิจเป็นประจำ
  คณะกรรมการได้จัดทำนโยบายการกำกับดูแลกิจการของบริษัทซึ่งครอบคลุมหลักการกำกับดูแลกิจการที่ดีของตลาดหลักทรัพย์แห่งประเทศไทย
  และจริยธรรมธุรกิจเพื่อให้พนักงานได้ถือปฏิบัติ

2)  การบริหารความเสี่ยง (Risk Assessment Measure)

  บริษัทได้แต่งตั้งคณะกรรมการบริหารความเสี่ยงเพื่อบริหารความเสี่ยงของบริษัท
  โดยมีการประเมินปัจจัยความเสี่ยง
  ซึ่งอาจส่งผลกระทบต่อการดำเนินธุรกิจและเป้าหมายของบริษัทที่เกี่ยวข้อง
  รวมถึงการกำหนดมาตรการในการบรรเทาความเสี่ยงดังกล่าวในแผนงานประจำปี
  รวมทั้งจัดให้มีกระบวนการติดตามการบริหารความเสี่ยง
  นอกจากนี้ยังได้ปรับปรุงมาตรการต่างๆทุกครั้งเมื่อมีปัจจัยเสี่ยงใหม่เข้ามาเกี่ยวข้องกับการดำเนินธุรกิจของบริษัท

3)  การควบคุมการปฏิบัติงานของฝ่ายบริหาร (Management Control Activities)

  บริษัทมีมาตรการในการควบคุมการปฏิบัติหน้าที่ของฝ่ายบริหารอย่างพอเพียง
  โดยได้แต่งตั้งคณะกรรมการ และคณะอนุกรรมการต่างๆ
  เพื่อบริหารงานของบริษัทภายใต้ขอบเขตหน้าที่และความรับผิดชอบที่ได้รับมอบหมายอย่างเคร่งครัดและเหมาะสม
  และมีการกำหนดขอบเขตอำนาจหน้าที่
  ตลอดจนอำนาจในการอนุมัติอย่างชัดเจนสำหรับผู้บริหารและผู้ปฏิบัติงานแต่ละระดับ
  มีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
  ผู้บริหารหรือผู้เกี่ยวข้องกับบุคคลดังกล่าวอย่างเพียงพอ
  โดยการทำรายการระหว่างกันจะต้องมีการนำเสนอให้คณะกรรมการตรวจสอบสอบทาน
  และให้ความเห็นก่อนดำเนินการ
  นอกจากนี้บริษัทได้จัดให้มีการประชุมประเมินผลการดำเนินงานของบริษัทและบริษัทย่อยเพื่อตรวจสอบประสิทธิภาพการดำเนินงานอย่างสม่ำเสมอ

4)  ระบบสารสนเทศและการสื่อสารข้อมูล (Information and Communication Measure)

  บริษัทได้นำวิธีบริหารจัดการข้อมูล
  และการบริหารศูนย์เทคโนโลยีสารสนเทศที่เป็นมาตรฐานระดับโลกมาใช้ อาทิ มาตรฐาน ISO
  27001 (Information Security Management System)
  เพื่อบริหารจัดการด้านมั่นคงปลอดภัยของระบบคอมพิวเตอร์และข้อมูลทางธุรกิจ มาตรฐาน CMMI
  (Capability Maturity Model Integration)
  เพื่อบริหารจัดการและพัฒนาซอฟต์แวร์ให้มีประสิทธิภาพอย่างมีขั้นตอนและมีการตรวจสอบคุณภาพ
  ได้ผ่านการรับรองระดับ 3 มาตรฐาน ITIL (Information Technology
  Infrastructure Library)
  เพื่อปรับปรุงกระบวนการให้บริการเทคโนโลยีสารสนเทศอย่างมีประสิทธิภาพ
  นอกจากนี้ยังมีการนำระบบ ERP (Enterprise Resource Planning)
  มาใช้เป็นระบบงานหลัก โดยรวบรวมข้อมูลสำคัญขององค์กรไว้ที่ฐานข้อมูลกลาง
  ซึ่งสามารถเพิ่มประสิทธิภาพในการปฏิบัติงานด้วยมาตรฐานเดียว มีการจัดทำระบบ BI
  (Business Intelligence)
  เพื่อให้ฝ่ายบริหารใช้ประโยชน์ในการติดตามงานและวิเคราะห์ข้อมูล
  ประกอบการพิจารณาตัดสินใจ
  รวมทั้งมีแผนงานเพื่อรองรับเหตุการณ์ภัยพิบัติและดำเนินธุรกิจอย่างต่อเนื่อง
  โดยการจัดทำแผนการกู้คืนระบบจากภัยพิบัติ (Disaster Recovery Planning)

5)  ระบบการติดตาม (Monitoring)

  บริษัทมีการจัดประชุมคณะกรรมการอย่างสม่ำเสมอ
  เพื่อติดตามผลการดำเนินงานให้เป็นไปตามเป้าหมาย
  และปรับปรุงแผนการดำเนินธุรกิจอย่างต่อเนื่อง
  นอกจากนี้ยังมีการจัดทำรายงานผลการตรวจสอบภายในเสนอต่อคณะกรรมการตรวจสอบเป็นระยะตามแผนการตรวจสอบที่กำหนดไว้ล่วงหน้า

  5.8 การบริหารความเสี่ยง

  บริษัทได้กำหนดนโยบายในการบริหารความเสี่ยง
  เพื่อให้ทันต่อสถานการณ์การเปลี่ยนแปลงทางเศรษฐกิจและการเมือง
  ซึ่งนโยบายในการบริหารความเสี่ยงดังกล่าวได้รวมถึงมาตรการในการป้องกันและจัดการกับความเสี่ยง
  ทั้งนี้โดยมีมาตรการบริหารความเสี่ยง ดังนี้

1.  กำหนดนโยบายบริหารความเสี่ยง ซึ่งประกอบด้วยการกำหนดนโยบาย วัตถุประสงค์
    ขอบเขตความรับผิดชอบ หลักเกณฑ์ และ
    แนวทางในการบริหารความเสี่ยงให้สอดคล้องกับกลยุทธ์ เป้าหมาย
    และทิศทางในการดำเนินธุรกิจ ซึ่งบริษัทจะมีการทบทวนเป็นประจำทุกปี

2.  ระบุความเสี่ยงที่อาจมีผลกระทบต่อการบรรลุวัตถุประสงค์และเป้าหมาย
    โดยพิจารณาจากความเสี่ยงที่เกิดขึ้นทั้งจากปัจจัยภายนอกและปัจจัยภายใน เช่น
    สภาพธุรกิจและการแข่งขัน กฎหมาย เทคโนโลยี การเงิน ระบบข้อมูลสารสนเทศ
    และการบริหารทรัพยากรบุคคล

3.  ประเมินความเสี่ยง โดยการประเมินโอกาสและผลกระทบของความเสี่ยงที่จะเกิดขึ้นกับบริษัท
    และทำการจัดลำดับความสำคัญของความเสี่ยงที่มีผลกระทบต่อบริษัท
    เพื่อกำหนดวิธีการจัดการความเสี่ยงนั้นๆ

4.  จัดการความเสี่ยง
    โดยกำหนดวิธีการและแผนในการจัดการความเสี่ยงที่มีความสำคัญตามที่ได้จัดลำดับไว้ในขั้นตอนการประเมินความเสี่ยง
    ให้อยู่ในระดับที่บริษัทสามารถยอมรับได้ หรือลดโอกาสที่อาจเกิดขึ้น

5.  ติดตามผลและรายงานการติดตามผล เพื่อให้มั่นใจว่ามีการจัดการความเสี่ยงอย่างเหมาะสม
    และมีคุณภาพ มีการรายงานการจัดการความเสี่ยงอย่างสม่ำเสมอ
    โดยคณะกรรมการบริษัทได้มอบหมายให้คณะกรรมการบริหารความเสี่ยง
    ดูแลและติดตามการบริหารความเสี่ยงของบริษัทให้เป็นไปตามแผนที่วางไว้

  มาตรการบริหารความเสี่ยงข้างต้นจะได้รับการติดตามและทบทวนการดำเนินงานโดยคณะกรรมการ
  บริหารความเสี่ยง ซึ่งจะมีการจัดประชุมทุกไตรมาส
  เพื่อติดตามและทบทวนผลการดำเนินการจัดการความเสี่ยงดังกล่าว
  โดยหน่วยงานตรวจสอบภายในจะทำการติดตามและสอบทานการจัดการความเสี่ยงของแต่ละบริษัท
  หรือหน่วยงาน เพื่อให้บรรลุวัตถุประสงค์ตามที่บริษัทได้ตั้งไว้
  นอกจากการบริหารความเสี่ยงตามที่กล่าวข้างต้นแล้ว บริษัทยังได้จัดให้มีการฝึกอบรม สัมมนา
  รวมทั้งกำหนดมาตรการในการบริหารความเสี่ยง
  เข้าเป็นส่วนหนึ่งในการวัดประเมินผลงานของพนักงาน ทั้งในระดับปฏิบัติการและระดับบริหาร
  เพื่อเป็นการปลูกฝังจิตสำนึก การฝึกอบรมดังกล่าวจะเน้นในด้านแนวคิด
  และหลักปฏิบัติในการบริหารความเสี่ยงขององค์กร
  อันจะนำไปสู่การบรรลุเป้าหมายขององค์กรและผลตอบแทนแก่ผู้ถือหุ้นสืบไป

  5.9 การประเมินตนเองของกรรมการ

  คณะกรรมการได้กำหนดให้มีการประเมินตนเองของกรรมการเป็นประจำทุกปี
  เพื่อประเมินผลการปฏิบัติงานของคณะกรรมการบริษัท และเป็นการทบทวน
  ประมวลข้อคิดเห็นในประเด็นต่างๆ
  ที่เกี่ยวข้องกับการดำเนินงานของบริษัทและการปฏิบัติหน้าที่ของคณะกรรมการบริษัท
  อันจะก่อให้เกิดการพัฒนาในด้านการกำกับดูแลกิจการของบริษัท
  โดยจะนำผลการประเมินที่ได้ไปพิจารณาในที่ประชุมคณะกรรมการบริษัท
  ในการประเมินตนเองประจำปี 2554
  คณะกรรมการบริษัทได้ร่วมกันพิจารณาหลักเกณฑ์การประเมินในการประชุมคณะกรรมการบริษัท
  ครั้งที่ 7/2554 เมื่อวันที่ 16 ธันวาคม 2554 ซึ่งมีมติให้กำหนดหลักเกณฑ์การประเมินใน 4
  หัวข้อ ดังนี้

1.  โครงสร้างของคณะกรรมการ

2.  การกำหนดกลยุทธ์และทิศทางบริษัท

3.  การติดตามและประเมินผลงานฝ่ายจัดการ

4.  ความรับผิดชอบตามหน้าที่ของคณะกรรมการ

  ผลการประเมินตนเองของคณะกรรมการทั้งคณะประจำปี 2554 ในภาพรวมทั้ง 4 หัวข้อ
  อยู่ในระดับดีเยี่ยม โดยมีคะแนนเฉลี่ยร้อยละ 93.79 ซึ่งใกล้เคียงกับผลประเมินประจำปี 2553
  แสดงให้เห็นว่า คณะกรรมการของบริษัทมีการปฏิบัติตามหลักการกำกับดูแลกิจการที่ดี
  และมีการพัฒนาประสิทธิภาพการปฏิบัติงานอย่างต่อเนื่อง

  5.10 การประเมินผลการปฏิบัติงานของประธานเจ้าหน้าที่บริหาร

  คณะกรรมการได้กำหนดให้มีการประเมินผลการปฏิบัติงานของประธานเจ้าหน้าที่บริหารเป็นประจำทุกปี
  เพื่อนำไปใช้ประกอบในการพิจารณาค่าตอบแทน โดยแบบประเมินจะครอบคลุมเรื่องต่างๆ ดังนี้

  1. ความเป็นผู้นำ

  2. ความสัมพันธ์กับคณะกรรมการ

  3. การบริหารความเสี่ยงและการควบคุมภายใน

  4. การบริหารทรัพยากรบุคคล

  5. การกำกับดูแลกิจการ

  สรุปผลการประเมินผลการปฏิบัติงานของประธานเจ้าหน้าที่บริหารประจำปี 2554 ในภาพรวมทั้ง
  5 หัวข้อ อยู่ในระดับดีเยี่ยม โดยมีคะแนนเฉลี่ยร้อยละ 96.47
  ซึ่งใกล้เคียงกับผลประเมินประจำปี 2553
  แสดงให้เห็นว่าประธานเจ้าหน้าที่บริหารของบริษัทปฏิบัติหน้าที่ได้อย่างมีประสิทธิภาพ
  ซึ่งจะเป็นการส่งผลให้ผลการดำเนินงานโดยรวมของบริษัทดียิ่งขึ้นไปด้วย

  5.11 การพัฒนากรรมการและผู้บริหาร

  บริษัทกำหนดให้มีการปฐมนิเทศกรรมการใหม่ทุกครั้งที่มีการเปลี่ยนแปลงกรรมการ
  โดยจัดให้มีคู่มือกรรมการ เอกสารและข้อมูลที่เป็นประโยชน์ต่อการปฏิบัติหน้าที่ของกรรมการใหม่
  รวมทั้งการจัดให้มีการแนะนำลักษณะของธุรกิจ และแนวทางการดำเนินธุรกิจของบริษัท
  เพื่อสร้างความรู้ความเข้าใจในธุรกิจและการดำเนินงานด้านต่างๆของบริษัท
  ตลอดจนนโยบายและแนวทางปฏิบัติในการกำกับดูแลกิจการของบริษัท
  นอกจากนั้นเพื่อพัฒนาความรู้ความสามารถในการปฏิบัติหน้าที่ของกรรมการ
  บริษัทยังได้สนับสนุนให้กรรมการได้เข้าร่วมสัมมนาในหลักสูตรต่างๆที่เกี่ยวข้องกับกรรมการของสมาคมส่งเสริมสถาบันกรรมการบริษัทไทย
  (IOD) โดยเฉพาะหลักสูตร Director Accreditation Program (DAP) หลักสูตร
  Director Certification Program (DCP)
  รวมทั้งหลักสูตรอื่นๆที่เกี่ยวข้องกับการเป็นกรรมการบริษัท ซึ่งกรรมการบริษัท 3 ท่าน
  ผ่านการอบรมหลักสูตร DCP และกรรมการ 4 ท่านผ่านการอบรมหลักสูตร DAP
  ส่วนกรรมการต่างชาติ 2 ท่านยังไม่เคยผ่านการอบรมจาก IOD ประวัติการอบรมหลักสูตรต่างๆ
  ของกรรมการแต่ละท่านได้แสดงไว้ในหัวข้อ “เอกสารแนบ 1: รายละเอียดเกี่ยวกับกรรมการ
  ผู้บริหารและ ผู้มีอำนาจควบคุมของบริษัท ณ วันที่ 31 มกราคม 2555”

12. เลขานุการบริษัท

  คณะกรรมการบริษัทได้พิจารณาแต่งตั้งเลขานุการบริษัทจากผู้ที่มีคุณวุฒิและประสบการณ์
  โดยกำหนดให้มีบทบาทหน้าที่และความรับผิดชอบ ดังนี้

  1. ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริต เป็นไปตามกฎหมาย
  และกฎระเบียบที่เกี่ยวข้อง

  2. ดูแลกิจกรรมของคณะกรรมการบริษัท
  รวมทั้งให้คำแนะนำแก่กรรมการเกี่ยวกับข้อบังคับของบริษัท และกฎระเบียบต่างๆ
  ของหน่วยงานที่เกี่ยวข้อง

  3. จัดการและประสานงานการประชุมคณะกรรมการ คณะอนุกรรมการ และการประชุมผู้ถือหุ้น
  รวมทั้งดูแลและประสานงานให้มีการปฏิบัติตามวัตถุประสงค์ ข้อบังคับของบริษัท
  มติที่ประชุมคณะกรรมการ และผู้ถือหุ้น
  ตลอดจนข้อกำหนดทางด้านกฎหมายและกฎระเบียบอื่นที่เกี่ยวข้อง

  4. จัดทำและเก็บรักษาเอกสารต่างๆของบริษัท ได้แก่ ทะเบียนกรรมการ หนังสือนัดประชุม
  รายงานการประชุมคณะกรรมการบริษัทและผู้ถือหุ้น และรายงานประจำปีของบริษัท เป็นต้น

  5. เก็บรักษารายงานการมีส่วนได้เสียที่รายงานโดยกรรมการหรือผู้บริหารของบริษัท
  รวมทั้งจัดส่งสำเนารายงานดังกล่าวให้ประธานกรรมการและประธานกรรมการตรวจสอบ ภายใน
  7 วันทำการนับแต่วันที่บริษัทได้รับรายงานนั้น

  ในกรณีที่เลขานุการบริษัทพ้นจากตำแหน่ง หรือไม่อาจปฏิบัติหน้าที่ได้
  คณะกรรมการสรรหาและกำหนดค่าตอบแทนจะพิจารณาคัดเลือกผู้ที่มีคุณวุฒิและประสบการณ์ที่เหมาะสมเสนอต่อที่ประชุมคณะกรรมการบริษัท
  เพื่อพิจารณาแต่งตั้งเป็นเลขานุการบริษัท ภายใน 90
  วันนับแต่วันที่เลขานุการบริษัทคนเดิมพ้นจากตำแหน่ง หรือไม่อาจปฏิบัติหน้าที่
  โดยคณะกรรมการบริษัทมีอำนาจมอบหมายให้กรรมการคนใดคนหนึ่งปฏิบัติหน้าที่แทนในช่วงเวลาดังกล่าว

8.5 การดูแลเรื่องการใช้ข้อมูลภายใน

บริษัทมีการกำกับดูแลเกี่ยวกับการใช้ข้อมูลภายในที่เป็นความลับ และมีสาระสำคัญที่ยังมิได้เปิดเผยต่อ
สาธารณชน เพื่อมิให้บุคคลทั้งภายในและภายนอกนำข้อมูลภายในของบริษัทไปใช้เพื่อประโยชน์ส่วนตน
โดยการจำกัดจำนวนบุคคลที่จะทราบข้อมูล ซึ่งได้มีการนำระบบการเข้ารหัสในการเข้าถึงข้อมูล
และระบบไอทีมาใช้ เพื่อป้องกันการเข้าถึงข้อมูลของบริษัทจากบุคคลภายนอก
และการกำหนดระดับการเข้าถึงข้อมูลของบริษัทให้กับพนักงานระดับต่างๆ
ให้เหมาะสมกับความรับผิดชอบ
นอกจากนี้บริษัทได้กำหนดให้พนักงานทุกคนรับทราบและลงนามในบันทึกข้อตกลงการไม่เปิดเผยข้อมูลที่เป็นความลับ
การไม่กระทำผิดเกี่ยวกับคอมพิวเตอร์ และการไม่ละเมิดทรัพย์สินทางปัญญา
โดยพนักงานเข้าใหม่จะลงนามพร้อมการลงนามในสัญญาว่าจ้าง
และยังได้กำหนดไว้ในจริยธรรมธุรกิจ ห้ามมิให้กรรมการ ผู้บริหาร
และพนักงานนำข้อมูลภายในไปใช้เพื่อประโยชน์ส่วนตน
และหลีกเลี่ยงหรืองดการซื้อขายหลักทรัพย์ของบริษัทในช่วง 1
เดือนก่อนการเผยแพร่งบการเงินหรือข้อมูลที่สำคัญที่มีผลต่อราคาหลักทรัพย์ของบริษัท
และกำหนดให้กรรมการและผู้บริหารเปิดเผยข้อมูลเกี่ยวกับส่วนได้เสียของตนและผู้ที่เกี่ยวข้องให้คณะกรรมการบริษัททราบ
เมื่อมีการทำรายการที่เกี่ยวโยงกับบริษัท โดยได้กำหนดแนวปฏิบัติไว้ในคู่มือจริยธรรมธุรกิจ
ในเรื่องความขัดแย้งทางผลประโยชน์ และได้แจ้งแนวปฏิบัติดังกล่าวให้ทุกคนในองค์กรยึดถือปฏิบัติ

บริษัทมีการแจ้งให้กรรมการและผู้บริหารของบริษัททราบเกี่ยวกับภาระหน้าที่การรายงานการถือครองหลักทรัพย์ของบริษัท
ทั้งของตนเอง คู่สมรส และบุตรที่ยังไม่บรรลุนิติภาวะ
ในกรณีที่มีการเปลี่ยนแปลงการถือหลักทรัพย์อันเนื่องมาจากการซื้อขาย โอน
หรือรับโอนหลักทรัพย์ภายใน 3 วันทำการนับแต่วันที่มีการซื้อขาย โอน หรือรับโอนหลักทรัพย์
และบทกำหนดโทษตามมาตรา 59 ตามพระราชบัญญัติหลักทรัพย์และตลาดหลักทรัพย์ พ.ศ. 2535
ทั้งนี้กรรมการและผู้บริหารจะต้องแจ้งข้อมูลดังกล่าวให้หน่วยงานเลขานุการบริษัททราบ
โดยหน่วยงานเลขานุการบริษัทจะเป็นผู้ประสานงานในการจัดส่งรายงานต่อสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.)
และรวบรวมข้อมูลการถือครองหลักทรัพย์ของกรรมการและผู้บริหารรายงานให้ที่ประชุมคณะกรรมการบริษัททราบทุกครั้ง
รวมทั้งเผยแพร่ข้อมูลดังกล่าวไว้ในเว็บไซต์ของบริษัท

นอกจากนี้ บริษัทมอบหมายให้คณะกรรมการกำกับดูแลกิจการ
ทำหน้าที่ติดตามดูแลการปฏิบัติให้เป็นไปตามระเบียบข้อบังคับของบริษัทอย่างต่อเนื่องและเหมาะสม

8.6 บุคลากร

บริษัท และบริษัทย่อย มีจำนวนพนักงานในช่วง 3 ปีที่ผ่านมา แบ่งตามสายงานหลักดังนี้

+--------------------------+---------------+-------------+-----------+
| สายงานหลัก                | จำนวนพนักงาน   |             |           |
|                          | (คน)          |             |           |
+--------------------------+---------------+-------------+-----------+
|                          | ปี 2552        | ปี 2553      | ปี 2554    |
+--------------------------+---------------+-------------+-----------+
| 1. สายธุรกิจโทรศัพท์เคลื่อนที่   | 692           | 668         | 548       |
+--------------------------+---------------+-------------+-----------+
| 2. สายธุรกิจมัลติมีเดีย        | 141           | 154         | 171       |
+--------------------------+---------------+-------------+-----------+
| 3. สายธุรกิจต่างประเทศ      | 61            | 40          | 44        |
+--------------------------+---------------+-------------+-----------+
| 4. สายสนับสนุน             | 233           | 220         | 208       |
+--------------------------+---------------+-------------+-----------+
| รวม                      | 1,127         | 1,082       | 971       |
+--------------------------+---------------+-------------+-----------+

โดยมีค่าใช้จ่ายที่เกี่ยวข้องกับพนักงานซึ่งประกอบด้วย เงินเดือน โบนัส กองทุนสำรองเลี้ยงชีพ
และค่าตอบแทนอื่นๆ ได้แก่ เงินช่วยเหลือพิเศษ ค่าล่วงเวลา และค่าคอมมิชชั่น
รวมทั้งใบสำคัญแสดงสิทธิฯ ในช่วง 3 ปีที่ผ่านมา แบ่งตามประเภทค่าใช้จ่ายที่เกี่ยวข้องกับพนักงาน
ดังนี้

+--------------------------+--------------+------------+-------------+
| ประเภทค่าใช้จ่าย            | จำนวน        |            |             |
+--------------------------+--------------+------------+-------------+
|                          | ปี 2552       | ปี 2553     | ปี 2554      |
+--------------------------+--------------+------------+-------------+
| เงินเดือน (ล้านบาท)         | 231.23       | 219.72     | 231.50      |
+--------------------------+--------------+------------+-------------+
| โบนัส (ล้านบาท)            | 17.70        | 15.12      | 17.19       |
+--------------------------+--------------+------------+-------------+
| กองทุนสำรองเลี้ยงชีพ         | 7.91         | 7.38       | 7.94        |
| (ล้านบาท)                 |              |            |             |
+--------------------------+--------------+------------+-------------+
| อื่นๆ (ล้านบาท)             | 68.69        | 95.35      | 41.54       |
+--------------------------+--------------+------------+-------------+
| ใบสำคัญแสดงสิทธิ *          | 39.35        | -          | -           |
| (ล้านหน่วย)                |              |            |             |
+--------------------------+--------------+------------+-------------+

หมายเหตุ: * เมื่อวันที่ 29 พฤษภาคม 2552
บริษัทได้ออกใบสำคัญแสดงสิทธิที่จะซื้อหุ้นสามัญของบริษัท จำนวน 100,250,000
หน่วยให้แก่กรรมการบริษัท และพนักงานของบริษัทและบริษัทย่อย ใบสำคัญแสดงสิทธิ 1 หน่วย
ใช้สิทธิซื้อหุ้นสามัญได้ 1 หุ้น ซึ่งกำหนดราคาใช้สิทธิเท่ากับ 1.7 บาทต่อหุ้น ใบสำคัญแสดงสิทธิมีอายุ
5 ปี นับตั้งแต่วันที่ออกใบสำคัญแสดงสิทธิ ซึ่งจะครบอายุวันที่ 28 พฤษภาคม 2557
โดยระยะเวลาการใช้สิทธิซื้อหุ้นคือทุกวันที่ 15
ของเดือนสุดท้ายในแต่ละไตรมาสตลอดอายุใบสำคัญแสดงสิทธิ โดยเริ่มจากวันที่ 15 มิถุนายน 2552
ถึงวันที่ 28 พฤษภาคม 2557

การพัฒนาทรัพยากรบุคคล

บริษัทเชื่อว่าการที่จะรักษาความได้เปรียบทางการแข่งขัน เพื่อตอบสนองความต้องการของลูกค้า
และเพิ่มขีดความสามารถในการแข่งขัน
รวมทั้งการรองรับต่อการเปลี่ยนแปลงของสภาพแวดล้อมทางธุรกิจทั้งภายในและภายนอกองค์กรได้นั้น
ไม่เพียงแต่การสร้างนวัตกรรมด้านสินค้าและบริการเท่านั้น
บริษัทยังต้องให้ความสำคัญกับการพัฒนาศักยภาพและความสามารถของบุคคลากรในบริษัท
ซึ่งถือเป็นทรัพยากรที่มีค่าและสำคัญที่สุดที่จะทำให้บริษัทสร้างรายได้อย่างยั่งยืน
ตลอดจนเพิ่มประสิทธิภาพและประสิทธิผลให้บริษัทได้สูงสุด
ดังนั้นบริษัทจึงให้ความสำคัญกับการบริหารและพัฒนาทรัพยากรบุคคลภายในองค์กร ดังนี้

1.  การบริหารทรัพยากรบุคคล

นโยบายหลักของการบริหารทรัพยากรบุคคล คือการมุ่งเน้นการบริหารทรัพยากรบุคคล
โดยเฉพาะกระบวนการบริหารทรัพยากรมนุษย์ในด้านต่างๆ เช่น
การขับเคลื่อนกลยุทธ์ทางธุรกิจไปสู่เป้าหมายการทำงานของพนักงาน เริ่มตั้งแต่
การวางแผนอัตรากำลัง การสรรหาและจ้างงานเชิงกลยุทธ์ การพัฒนาระบบบริหารผลการปฏิบัติงาน
การพัฒนาบุคลากรที่สอดคล้องกับการขยายตัวทางธุรกิจ
เพื่อสร้างคุณค่าของการใช้ทรัพยากรและพัฒนาประสิทธิภาพของทรัพยากรบุคคลในบริษัท
นอกจากนี้บริษัทได้จัดให้มีระบบสวัสดิการและผลตอบแทนที่เป็นธรรมและแข่งขันได้
ทั้งหมดนี้ถือเป็นการสร้างความได้เปรียบในเชิงธุรกิจด้านการบริหารทรัพยากรบุคคลให้กับองค์กร
โดยมีระบบการบริหารทรัพยากรบุคคลเชิงกลยุทธ์ เพื่อขับเคลื่อนนโยบายไปสู่การปฏิบัติ ดังนี้

-   นโยบายด้านการสรรหาและคัดเลือก
    เพื่อให้มั่นใจได้ว่าบริษัทจะมีพนักงานที่มีคุณสมบัติและคุณภาพตามจำนวนและเวลาที่เหมาะสม
    บริษัทจึงใช้กระบวนการในการสรรหาเชิงรุกและทันสมัย
    เพื่อสรรหาและชักจูงผู้สมัครให้สมัครงานหรือร่วมงานกับบริษัท
    โดยมีขั้นตอนและเครื่องมือในการคัดเลือกที่มีมาตรฐานเพื่อให้ได้พนักงานที่มีคุณสมบัติเหมาะสมและสามารถปฏิบัติงานได้ตามแผนที่บริษัทวางไว้
    รวมทั้งปฏิบัติตามกลยุทธ์และวิสัยทัศน์ของบริษัทได้อย่างมีประสิทธิภาพ

-   นโยบายด้านบริหารผลการปฏิบัติงาน
    เพื่อให้พนักงานทุกคนมีเป้าหมายและวิธีการทำงานที่ถูกต้องเหมาะสม
    และเพื่อตอบสนองต่อทุกสายธุรกิจ
    บริษัทจึงเน้นการวัดผลโดยนำเป้าหมายทางธุรกิจมากำหนดเป็นตัวชี้วัดผลการปฏิบัติงาน
    (KPIs)
    และมีการติดตามผลอย่างใกล้ชิดเพื่อปรับปรุงผลการปฏิบัติงานและกำหนดแผนพัฒนาพนักงานในแต่ละระดับอย่างเหมาะสม
    ซึ่งจะทำให้มั่นใจได้ว่าเป้าหมายทางธุรกิจจะถูกถ่ายทอดลงไปสู่การปฏิบัติงานในทุกๆ
    ระดับทั่วทั้งกลุ่มบริษัท ด้วยความเชื่อมโยงและสอดคล้องกันอย่างมีเป้าหมาย

-   นโยบายค่าตอบแทนและสิทธิประโยชน์ต่างๆ บริษัทยึดหลักความเป็นธรรม และการปฏิบัติตาม
    ข้อกฎหมายในการพิจารณาค่าตอบแทนและผลประโยชน์ต่างๆ ที่เหมาะสมตามตำแหน่งหน้าที่
    ความรู้ ความสามารถ
    รวมทั้งจัดสิทธิประโยชน์และสวัสดิการบนพื้นฐานของความจำเป็นของพนักงานและการแข่งขันในอุตสาหกรรม
    เพื่อให้มั่นใจได้ว่าพนักงานได้รับผลตอบแทน สิทธิประโยชน์และสวัสดิการที่เหมาะสม
    ตอบสนองความพึงพอใจและความต้องการของพนักงานได้ทุกระดับ

-   นโยบายแรงงานสัมพันธ์และสร้างความผูกพัน
    เพราะบริษัทเชื่อว่าเมื่อพนักงานมีความสุขในการทำงาน พนักงานจะเกิดความผูกพัน
    พร้อมทุ่มเททำงานให้บริษัทเกิดความก้าวหน้าและประสบความสำเร็จ
    บริษัทจึงมุ่งสร้างความสัมพันธ์ภายในองค์กรระหว่างพนักงาน ผู้บริหาร และบริษัท
    รวมทั้งการส่งเสริมการทำงานเป็นทีม
    โดยสร้างค่านิยมและวัฒนธรรมองค์กรให้พนักงานเกิดความร่วมมือ
    การประสานงานและการทำงานร่วมกันเป็นอย่างดี
    ตลอดจนดูแลพนักงานเสมือนเป็นส่วนหนึ่งของครอบครัว
    ภายใต้โครงการให้ความช่วยเหลือพนักงาน เช่น เมื่อประสบอุทกภัย และเกิดการเจ็บป่วย
    เป็นต้น

2.  การพัฒนาบุคลากร

บริษัทตระหนักว่าศักยภาพและความสามารถของบุคลากรเป็นทรัพยากรที่มีคุณค่า
สามารถพัฒนาและเพิ่มคุณค่าได้ บริษัทจึงให้ความสำคัญกับการพัฒนาบุคลากร
เพื่อให้บุคลากรมีความเป็นเลิศ มีความรู้ความสามารถเพิ่มขึ้น มีทัศนคติและมนุษยสัมพันธ์ที่ดี
ซึ่งจะเป็นการสร้างผลตอบแทนจากการลงทุนในระยะยาวอย่างยั่งยืน
โดยนำเทคนิคและเครื่องมือต่างๆ ที่มีมาตรฐานและทันสมัยมาใช้ในการปรับเปลี่ยนพฤติกรรม
พัฒนาศักยภาพและความสามารถของบุคลากร
สนับสนุนให้พนักงานทุกคนได้รับการฝึกอบรมอย่างต่อเนื่อง ทั้งภายในและภายนอก
รวมถึงการวางแผนพัฒนารายบุคคล
ตามขีดความสามารถเพื่อให้พนักงานทุกคนในบริษัทมีการพัฒนาความรู้ ทักษะ
และศักยภาพตามตำแหน่งหน้าที่ นอกจากนี้ ยังได้จัดทำโครงการพัฒนาบุคลากรในด้านอื่นๆ
เพื่อให้สอดคล้องกับกลุ่มพนักงานและกลุ่มอาชีพที่แตกต่างกัน เช่น
การเตรียมความพร้อมในการเติบโตเป็นผู้บริหาร
การพัฒนาพนักงานที่มีความรู้ความสามารถสูงให้ก้าวหน้าและเติบโต การอบรมตามสายอาชีพ
และการให้ทุนการศึกษากับพนักงาน เพื่อให้ศึกษาต่อในระดับที่สูงขึ้น ในปี 2554
บริษัทได้จัดทำโครงการเพื่อสนับสนุนการพัฒนาบุคลากรดังนี้

-   นโยบายการฝึกอบรมและพัฒนา บริษัทมุ่งเน้นการพัฒนาและเพิ่มพูนความรู้ ความสามารถทักษะ
    และประสบการณ์ที่จำเป็นในการปฏิบัติงาน รวมถึงทัศนคติของพนักงาน
    ตลอดจนเตรียมพนักงานให้พร้อมกับตำแหน่งที่สูงขึ้นหรือเพิ่มขีดความสามารถในการทำงาน
    ตามทิศทางที่บริษัทวางไว้ ทั้งด้านความสามารถหลักขององค์กร
    ความสามารถในเชิงบริหารจัดการ และความสามารถในการปฏิบัติงาน
    โดยจัดให้มีหลักสูตรพัฒนาในหลากหลายรูปแบบ ทั้งจากการเรียนรู้ในงาน
    การเรียนรู้จากผู้เชี่ยวชาญ การแบ่งปันและการเรียนรู้ร่วมกัน
    รวมถึงการสร้างให้เป็นองค์กรแห่งการเรียนรู้
    เพื่อให้สามารถรองรับการเจริญเติบโตของธุรกิจ
    และพร้อมรับมือกับการเปลี่ยนแปลงของสภาพแวดล้อมภายนอก

    -   นโยบายวางแผนพัฒนาอาชีพ
        เป็นการวางแผนพัฒนาอาชีพเป็นรายบุคคลทั้งในระดับบริหารและปฏิบัติการ
        เพื่อให้พนักงานรับทราบเส้นทางความก้าวหน้าในอาชีพของตนเอง
        โดยมีการประเมินขีดความสามารถของพนักงานเพื่อเปรียบเทียบขีดความสามารถที่พนักงานมีกับขีดความสามารถที่บริษัทคาดหวัง
        และนำไปวิเคราะห์วางแผนการเรียนรู้และพัฒนาความสามารถของพนักงานเป็นรายบุคคลให้แก่พนักงานทุกระดับ
        เพื่อให้พนักงานทุกคนเติบโตได้อย่างมั่นคงและสามารถสร้างคุณประโยชน์ให้แก่องค์กรได้อย่างมีประสิทธิภาพ

    -   นโยบายรักษาคนดีและคนเก่งของบริษัท บริษัทเชื่อว่าพนักงานเป็นทรัพยากรที่มีคุณค่า
        ซึ่งมีผลต่อความสำเร็จขององค์กร
        ดังนั้นบริษัทจึงได้จัดหาหลักสูตรพิเศษและเตรียมวางแผนความก้าวหน้าในวิชาชีพให้พนักงานที่มีผลการปฏิบัติงานดีและมีศักยภาพสูง
        เพื่อรองรับความเติบโตแบบก้าวกระโดดของพนักงานกลุ่มนี้ ให้ดึงความรู้ ความสามารถ
        และศักยภาพที่มีอยู่มาใช้ในการปฏิบัติงานได้อย่างเต็มที่
        รวมถึงมีความรู้สึกผูกพันพร้อมที่จะอุทิศตนในการทำงานเพื่อตอบสนองต่อเป้าหมายขององค์กร

    -   นโยบายพัฒนาผู้บริหาร
        บริษัทได้ดำเนินการพัฒนาผู้บริหารโดยจัดหลักสูตรการบริหารระดับสูง
        ซึ่งเป็นหลักสูตรที่ออกแบบโดยเฉพาะสำหรับผู้บริหารและนำมาใช้ในการทำงาน อาทิ
        Executive Development Program, Young Executive Development
        Program, Modern Manager เป็นต้นเพื่อให้ผู้บริหารได้พัฒนาทักษะ
        เพื่อเตรียมความพร้อมสำหรับการปรับระดับตำแหน่งรองรับการเติบโตขององค์กรทั้งในปัจจุบันและอนาคต

ในปีที่ผ่านมาบริษัทมุ่งเน้นความสอดคล้องในการบริหารและพัฒนาทรัพยากรบุคคล
ควบคู่ไปกับการใช้เทคโนโลยีมาสนับสนุนงานให้เกิดประสิทธิภาพสูงสุด
เพื่อให้องค์กรมีการบริหารพัฒนาที่ทันสมัย มีมาตรฐานเทียบได้กับต่างประเทศ
นอกจากนี้บริษัทยังคงมุ่งมั่นพัฒนาและริเริ่มโครงการบริหารและพัฒนาทรัพยากรบุคคลในด้านต่างๆ
และในทุกระดับ
เพื่อสร้างศักยภาพให้รองรับการบริหารความเสี่ยงและการเปลี่ยนแปลงที่จะเกิดขึ้นในอนาคต
โดยการเตรียมนโยบายแผนการบริหารและพัฒนาทรัพยากรบุคคลรองรับ เช่น
สนับสนุนค่านิยมการทำงานร่วมกัน ผ่านโครงการ “รวมพลังสู่ความสำเร็จ”
เพื่อให้เกิดการรวมพลังและประสานความร่วมมือในทุกๆสายธุรกิจของกลุ่มบริษัทสามารถ
มุ่งเน้นการบริหารและพัฒนาทรัพยากรบุคคลตามหลักการของกฎหมายและรองรับการเปลี่ยนแปลง
ตลอดจนนโยบายของรัฐบาลในทุกๆด้าน เช่น นโยบายประชาคม
เศรษฐกิจอาเซียน เป็นต้น โดยบริหารและพัฒนาทรัพยากรบุคคลให้มีความทันสมัย มีมาตรฐาน
สร้างระบบที่มีความเป็นธรรมและสามารถแข่งขันได้
ทั้งนี้เพื่อให้บริษัทสามารถรักษาความได้เปรียบทางการแข่งขันในทุกกลุ่มธุรกิจที่เกี่ยวข้อง
โดยเฉพาะอย่างยิ่งในช่วงเวลาวิกฤติในอนาคต

สรุปการอบรมให้กับผู้บริหารและพนักงานในปี 2554

+--------------------------------------+----------+-------------------+
| การจัดอบรม                            | จำนวนครั้ง | จ                 |
|                                      |          | ำนวนผู้เข้ารับการอบรม |
+--------------------------------------+----------+-------------------+
| การอบรมภายในบริษัท (In-House Training) | 35       | 442               |
|                                      |          |                   |
| ผู้บริหาร                               | 80       | 1,662             |
|                                      |          |                   |
| พนักงาน                               |          |                   |
+--------------------------------------+----------+-------------------+
| รวม                                  | 115      | 2,104             |
+--------------------------------------+----------+-------------------+
| การอบรมจัดโดยสถาบันอบรมต่างๆ (External  | 16       | 16                |
| Training)                            |          |                   |
|                                      | 40       | 65                |
| ผู้บริหาร                               |          |                   |
|                                      |          |                   |
| พนักงาน                               |          |                   |
+--------------------------------------+----------+-------------------+
| รวม                                  | 56       | 81                |
+--------------------------------------+----------+-------------------+

  หมายเหตุ บริษัทมีนโยบายอบรมพนักงานขายและบริการ
  เกี่ยวกับผลิตภัณฑ์ของบริษัทและบริการภายในร้าน

  เป็นประจำทุกเดือน

8.7 กิจกรรมเพื่อสังคม

รวม “พลังความดี” สร้างสรรค์สุขที่ยั่งยืน สู่สังคมไทย

ในปี 2554 ที่ผ่านมาได้เกิดมหาอุทกภัยในหลายพื้นที่และส่งผลกระทบในวงกว้าง
ซึ่งกลุ่มบริษัทสามารถได้ตระหนักถึงความเดือดร้อนที่เกิดขึ้น
และพร้อมที่จะให้การช่วยเหลืออย่างเต็มกำลังด้วยการส่งบุคลากรเข้าไปบริจาคสิ่งของแก่ผู้ประสบภัยโดยตรง
รวมทั้งได้ร่วมบริจาคเงินและสิ่งของผ่านหน่วยงานภาครัฐต่างๆ

ถือเป็นการตอกย้ำถึงปณิธานความมุ่งมั่นของกลุ่มบริษัทสามารถ
ในฐานะกลุ่มบริษัทของคนไทยที่ดำเนินธุรกิจเคียงคู่สังคมไทยมาเป็นระยะยาวนานกว่า 55 ปี
โดยยึดหลักการดำเนินธุรกิจภายใต้การบริหารองค์กรที่ดี มีความรับผิดชอบทั้งต่อพนักงาน ลูกค้า
และผู้ถือหุ้น ตลอดจนการเกื้อกูลสังคมอย่างจริงจัง เพื่อสร้างความสุข เติมเต็มรอยยิ้ม
และเพิ่มพูนคุณภาพชีวิตที่ดีขึ้นให้กับคนไทย จึงเป็นที่มาของการดำเนินโครงการต่างๆ ดังนี้

1. พลังพัฒนาและสานต่อ มุ่งเสริมความสามารถด้านการศึกษาและพัฒนาทักษะอาชีพ

การพัฒนาศักยภาพของคนไทย
เปรียบเสมือนรากแก้วสำคัญช่วยเสริมรากฐานสังคมไทยให้แข็งแรงยั่งยืน
กลุ่มบริษัทสามารถจึงสานต่อความมุ่งหวังที่จะสร้างโอกาส สร้างอนาคตทางการศึกษา
และพัฒนาทักษะความสามารถให้กับเยาวชนไทยอย่างต่อเนื่อง

1.  โครงการ Samart Innovation Awards โครงการประกวดความคิดสร้างสรรค์
    ด้านการออกแบบและพัฒนาซอฟต์แวร์ ซึ่งบริษัท สามารถคอร์ปอเรชั่น จำกัด (มหาชน)
    ตัวแทนของกลุ่มบริษัทสามารถ ได้จัดโครงการนี้อย่างต่อเนื่องตั้งแต่ปี 2546 รวมระยะเวลา 9
    ปี โดยมุ่งที่จะให้การสนับสนุนในเชิงพาณิชย์
    และผลักดันผลงานการประกวดออกสู่ตลาดอย่างจริงจัง โดยคาดหวังว่าจะช่วยสร้างโอกาส
    อาชีพ และรายได้ พร้อมกับการพัฒนาฝีมือนักพัฒนาซอฟต์แวร์คนไทย
    ให้ก้าวไกลสู่ระดับโลกในอนาคต ในปี 2554
    ได้เน้นการเสริมทักษะการพัฒนาซอฟต์แวร์ให้กับสถาบันการศึกษาต่างๆ ผ่านกิจกรรม Android
    Workshop อาทิ มหาวิทยาลัยเทคโนโลยีเจ้าคุณทหารลาดกระบัง มหาวิทยาลัยรังสิต
    และมหาวิทยาลัยมหิดล และยังได้รับพระมหากรุณาธิคุณจากสมเด็จพระเทพรัตนราชสุดาฯ
    สยามบรมราชกุมารี ทรงโปรดเกล้าฯ
    พระราชทานถ้วยรางวัลสำหรับผู้ได้รับรางวัลชนะเลิศต่อเนื่องเป็นปีที่ 2

  1.2 โครงการทุนสามารถ เพื่อสร้างโอกาสทางการศึกษาให้กับเด็กที่เรียนดี แต่ขาดทุนทรัพย์

-   ทุนการศึกษาระดับปริญญาโท ต่อเนื่องมาตั้งแต่ปี 2550 โดยมอบผ่านมหาวิทยาลัยมหิดลปีละ 5
    ทุน ให้นักศึกษาที่เรียนดี ประพฤติดี และบำเพ็ญประโยชน์ต่อสังคม แต่ขาดทุนทรัพย์

-   ทุนการศึกษาระดับปริญญาตรี ทุนการศึกษาต่อเนื่องจนจบการศึกษาตั้งแต่ปี 2551
    โดยมอบผ่านมหาวิทยาลัยธรรมศาสตร์ปีละ 5 ทุน

-   ทุนอื่นๆ ทุนการศึกษาที่มอบผ่านมูลนิธิสามารถ ได้แก่ ทุนคณะพยาบาลศาสตร์
    วิทยาลัยพยาบาลบรมราชชนนีจำนวน 1 ทุน และทุนวิจัยให้กับมูลนิธิวิศวกรรมศาสตร์
    มหาวิทยาลัยมหิดล

  1.3 การสนับสนุนทักษะ และความสามารถด้านกีฬา

  - กิจกรรมพาน้องชมฟุตบอล Chelsea Asia Tour 2011
  จัดกิจกรรมนำเด็กและเยาวชนจากมูลนิธิสร้างสรรค์เด็ก มูลนิธิบ้านเด็กชัยพฤกษ์
  และมูลนิธิบ้านนกขมิ้นจำนวน 300
  คนไปชมการแข่งขันฟุตบอลระหว่างทีมเชลซีและทีมไทยออลสตาร์

  - ส่งเสริมวงการฟุตบอลไทย ด้วยการให้ทุนการแข่งขันฟุตบอลจำนวน 8 ทีม ได้แก่
  ทีมเมืองทองยูไนเต็ด ทีมบุรีรัมย์พีอีเอ สโมสรบุรีรัมย์ สโมสรชลบุรี ทีมแพร่ยูไนเต็ด
  สโมสรราชบุรี ทีมทีโอที และสโมสรภาคเหนือ

  - สนับสนุนการจัดแข่งขันกีฬาแฮนบอล รายการ Challenge Trophy

  - สนับสนุนการแข่งขัน รักบี้ฟุตบอลเยาวชน ชิงชนะเลิศแห่งประเทศไทย

  1.4 การสนับสนุนกิจกรรมพัฒนาทักษะ และความสามารถในเชิงสร้างสรรค์

  - สนับสนุนกองทุนพัฒนาครู คณาจารย์ และบุคลากรทางการศึกษา

  -
  การจัดอบรมหัวข้อการบริหารจัดการเครือข่ายอินเตอร์เน็ตแบบองค์กรด้านการศึกษาให้กับโรงเรียนพงษ์สวัสดิ์พาณิชยการ
  และโรงเรียนในเครือ

  - สนับสนุนการจัดงานมหกรรมพืชสวนโลกประจำปี 2554 ที่จังหวัดเชียงใหม่

  1.5 โรงเรียนช่างสามารถ แหล่งถ่ายทอดความรู้ความชำนาญ
  ทักษะวิชาชีพด้านการติดตั้งเสาอากาศทีวีและจานดาวเทียม

  2. พลังการให้และแบ่งปัน มุ่งสนับสนุนช่วยเหลือด้านสาธารณประโยชน์ และสาธารณกุศล

เพื่อสนับสนุนช่วยเหลือผู้ประสบภัยพิบัติต่างๆ และให้ความช่วยเหลือชุมชน และผู้ด้อยโอกาส
กลุ่มบริษัทสามารถ ได้ดำเนินการดังนี้

1.  โครงการ “สามารถ ดีคลับ” ซึ่งเกิดจากการรวมกลุ่มพนักงานอาสาทำดี
    ช่วยเหลือสังคมด้านต่างๆ
    เพื่อกระตุ้นให้พนักงานได้มีส่วนร่วมในการคิดและทำประโยชน์เพื่อสังคม และรู้จักการให้แบ่งปัน
    และช่วยเหลือซึ่งกันและกัน ผ่านกิจกรรมหลากหลายทั้งภายในและภายนอก อาทิ

  - “ธรรมดี มีแต่ได้” กิจกรรมเสริมคุณภาพด้านจิตใจ และคุณธรรม ให้แก่กลุ่มบุตรหลานพนักงาน
  ที่พุทธมณฑล

  - “พิมพ์หนังสืออักษรเบรลล์” กิจกรรมอาสาพิมพ์หนังสือเพื่อทำเป็นหนังสืออักษรเบรลล์ให้กับ
  ผู้พิการทางสายตา โดยมอบผ่านศูนย์เทคโนโลยีการศึกษาเพื่อคนตาบอด

  - “อาสาทำดี” กิจกรรมอาสา ร่วมกับกิจกรรมเพื่อสังคมต่างๆ เช่น
  อาสาช่วยบรรจุและแจกของให้ผู้ประสบภัยน้ำท่วม ร่วมทริปโครงการตามรอยพระราชดำริ ฯลฯ

2.  กิจกรรมช่วยเหลือผู้ประสบมหาอุกทกภัย

-   มอบเรือไฟเบอร์จำนวน 20 ลำช่วยเหลือผู้ประสบภัยน้ำท่วมในพื้นที่ต่างๆ มอบโทรศัพท์เคลื่อนที่
    i-mobile จำนวน 100 เครื่อง ให้สื่อมวลชน และเจ้าหน้าที่
    เพื่ออำนวยความสะดวกในการปฏิบัติงานช่วยเหลือ มอบถุงฟื้นฟูจำนวน 300 ถุง ผ่านสถานี
    โทรทัศน์สีกองทัพบกช่อง 7 และยังให้บริการซ่อมฟรีสำหรับผู้ประสบอุทกภัยที่ใช้โทรศัพท์เคลื่อนที่
    i-mobile

  -
  กลุ่มบริษัทสามารถได้ให้ความช่วยเหลือโดยมอบเงินช่วยเหลือผ่านศูนย์ปฏิบัติช่วยเหลือผู้ประสบอุทกภัย
  (ศปภ) และมอบ LCD ชุดจานดาวเทียมพร้อมอุปกรณ์รับสัญญาณ 20 ชุด และเรือ 20
  ลำเพื่อช่วยเหลือผู้ประสบอุทกภัยในพื้นที่เขตปากเกร็ด เขตหลักสี่ เขตดอนเมือง และเขตลำลูกกา
  แจกข้าวกล่องและน้ำดื่มจำนวน 1,000 ชุดช่วยเหลือผู้ประสบอุทกภัยในเขตดอนเมือง
  มอบเงินช่วยเหลือผู้ประสบอุทกภัยภาคใต้ และจังหวัดนครสวรรค์ นอกจากนี้
  ยังได้ร่วมกับพันธมิตรทางธุรกิจมอบเสื้อแก่ทหารที่ช่วยเหลือผู้ประสบภัย มอบข้าวกล่องจำนวน
  1,000 กล่องผ่านกรมที่ดิน เพื่อนำไปช่วยเหลือผู้ประสบภัย และมอบโทรศัพท์เคลื่อนที่จำนวน 100
  เครื่องและวิทยุสื่อสารจำนวน 2
  เครื่องแก่สำนักงานตำรวจแห่งชาติเพื่ออำนวยความสะดวกแก่เจ้าหน้าที่ในการปฏิบัติงานช่วยเหลือ

3.  กิจกรรมเพื่อสังคมอื่นๆ ผ่านมูลนิธิสามารถ ได้แก่

-   ช่วยเหลือผู้ประสบอุกทกภัย โดยมอบยารักษาน้ำกัดเท้าและถุงยังชีพจำนวน 600
    ชุดเพื่อนำไปแจกให้ผู้ประสบอุทกภัยในพื้นที่อำเภอเสนา จังหวัดพระนครศรีอยุธยา

-   ถวายเงินสมทบผ้าป่า สังฆทานมหาจักรพรรดิ ณ วัดดอลลาร์วนาราม ประเทศสวีเดน จำนวน
    50,000 บาท

-   มอบเงินช่วยเหลือผู้ประสบภัยสึนามิ ประเทศญี่ปุ่นผ่านสภากาชาดไทยจำนวน 200,000 บาท

-   มอบผ้าห่มจำนวน 200 ผืน ขนมและอุปกรณ์การเรียน แก่มูลนิธิเด็กสร้างสรรค์

-   มอบเงินจำนวน 10,000 บาท
    เพื่อสนับสนุนกิจกรรมปีใหม่แก่ศูนย์อบรมเยาวชนผู้ด้อยโอกาสในชุมชนซอยนวลจิตร เขตวัฒนา

3. พลังการผลักดัน มุ่งสนับสนุนด้านอนุรักษ์พลังงานและสิ่งแวดล้อม

กลุ่มบริษัทสามารถได้จัดกิจกรรมรณรงค์เพื่ออนุรักษ์พลังงานและสิ่งแวดล้อม
เพื่อส่งเสริมและสร้างจิตสำนึกที่ดี ให้เกิดการใช้ทรัพยากรอย่างชาญฉลาด ผ่านโครงการ ล.ลิง
(ลด ละ เลิก) ประหยัดพลังงาน ซึ่งจัดขึ้นต่อเนื่องมาเป็นระยะเวลา 4 ปีตั้งแต่ปี 2551 โดยในปี
2554 นี้ได้จัดโครงการภายใต้ชื่อ ล.ลิง Super Save ลดทุกชั้น ทุกแผนก